
סדר היום:	1.	הצעת חוק תאגידי מים וביוב (תיקון מס' 3), התשס"ד-2004, פ/1153 של חה"כ שלום שמחון – הצבעה


נכחו:

חברי הוועדה: 	שלום שמחון – היו"ר
אלי אפללו
גלעד ארדן
דניאל בנלולו
יצחק וקנין
אליעזר כהן
ניסן סלומינסקי
מל פולישוק-בלוך
אהוד רצאבי
אבשלום (אבו) וילן – מ"מ


מוזמנים:	חה"כ משה גפני
חה"כ אילן ליבוביץ
חה"כ גדעון סער
צבי חלמיש	-	סגן החשב הכללי, משרד האוצר
יוסי שטיינברג	-	אגף החשב הכללי, משרד האוצר
עו"ד רונית תושיה	-	יועצת משפטית, משרד האוצר
אמיר לוי	-	סגן הממונה על התקציבים, משרד האוצר
נועה יוצר	-	אגף התקציבים, משרד האוצר
ארז ימיני	-	יועץ השר, משרד התשתיות הלאומיות
עו"ד נגה רובינשטיין	-	משרד המשפטים
רעות שניר	-	מתמחה, משרד המשפטים
ג'וש פדרסן	-	לשכה משפטית, המשרד לאיכות הסביבה
גדעון בר-לב	-	מנכ"ל משרד הפנים
קובי שלום	-	עוזר מנכ"ל, משרד הפנים
שלמה דולברג	-	מנהל המינהל למשק המים, משרד הפנים
דאר סייף	-	כלכלן, אגף בכיר לכלכלה, משרד ראש הממשלה
עו"ד אורלי סלע	-	לשכה משפטית, נציבות המים
דניאל צרלין	-	מתמחה בלשכה המשפטית, נציבות המים
שוקי אורן	-	יו"ר "מקורות"
רונן וולפמן	-	מנכ"ל "מקורות"
עו"ד חגי עינת	-	יועץ משפטי, "מקורות"
עו"ד כרמית פנטון	-	יועמ"ש, הרשות הציבורית למים וביוב
עו"ד יורם אלרואי	-	היועץ המשפטי לחטיבה העסקית, בנק הפועלים, איגוד הבנקים
משה דרוק	-	מנהל קשרי לקוחות, בנק הפועלים, איגוד הבנקים
יעקב אלטמן	-	מנהל ענף מוסדות ציבור, בנקים ועיריות, בנק לאומי, איגוד הבנקים
עו"ד גלית הרמן	-	אוצר השלטון המקומי, איגוד הבנקים
עו"ד דליה טל	-	משרד עו"ד קנטור, אלחנני, טל ושות', איגוד הבנקים
עו"ד רונן בהרב	-	משרד עו"ד קנטור, אלחנני, טל ושות', איגוד הבנקים
עו"ד טל נד"ב	-	יועמ"ש, איגוד הבנקים
עו"ד יוסי ברג	-	יועץ משפטי, המועצה לצרכנות
עו"ד אלון טל	-	חיים וסביבה
אוהד ארזי	-	מתמחה, חיים וסביבה
משה אבנון	-	יועץ בענייני מים, מרכז השלטון המקומי
דוד עמר	-	ראש עיריית נשר, יו"ר ועדת המים, מרכז השלטון המקומי
עו"ד נעה בן-אריה	-	יועצת משפטית, מרכז השלטון המקומי

ייעוץ משפטי:  	אתי בנדלר
	איתי עצמון (מתמחה)

מנהלת הוועדה:	לאה ורון

רשמה:	אירית שלהבת



הצעת חוק תאגידי מים וביוב (תיקון מס' 3), התשס"ד-2004, פ/1153


היו"ר שלום שמחון:

	בוקר טוב, אני מבקש לפתוח את הישיבה. על סדר היום הצעת חוק תאגידי מים וביוב (תיקון מס' 3), התשס"ד-2004. 

	לפני שאני אומר את דברי הפתיחה שלי אני רוצה להצביע על רביזיה לסעיפים שעליהם הצבענו. ברשותכם אנחנו נצביע: מי בעד לקיים רביזיה על סעיף 2 סעיפים קטנים (ב) ו-(ג)?

הצבעה

בעד רביזיה על סעיף 2 סעיפים קטנים (ב) ו-(ג) – 4
נגד – אין
נמנעים - אין
הרביזיה על סעיף 2 סעיפים קטנים (ב) ו-(ג) נתקבלה.

היו"ר שלום שמחון:

	ההצעה לקיים רביזיה נתקבלה.

	עכשיו אני רוצה לעבור לעניין עצמו. בתיווכו של יושב-ראש הקואליציה, חבר הכנסת גדעון סער, לשמחתי, ישבנו בסוף השבוע החולף יחד עם הבנקים, אנשי החשב הכללי ואגף התקציבים באוצר בניסיון למצוא פשרה שתסיים אחת ולתמיד, מצד אחד את ניתוקי המים במדינת ישראל, ומצד שני לא תסייע למערכת הבנקאית להיות גורם שמשפיע על אי-קיום חוק שימנע את ניתוקי המים במדינת ישראל. במסגרת הזאת הגענו לכמה הבנות. עדיין דרושים כאן תיקונים קלים אבל באופן עקרוני מדובר בשלושה מרכיבים. 

	מרכיב אחד הוא שאנחנו מפצלים את סעיף 3. 

	המרכיב השני הוא שבכל מקרה יהיה תיקון של סעיף קטן 151א(ג). נושא ניתוקי המים יבוא בחקיקה ובכפוף אליו יהיה גם הסכם שייחתם בין הבנקים לבין ספק המים ולבין השלטון המקומי. אנחנו מבקשים לפצל את סעיף קטן (ג) מתוך כוונה לייתר אותו ברגע שייחתם ההסכם שכפוף להצעת החוק.

	אגיד מה אומרת עסקת החבילה. היא קובעת שיהיו שני תנאים מצטברים שבגינם תיכנס רשות באופן אוטומטי להיות רשות שמוגדרת בתיקון שתיכף תראו לפניכם כ"רשות מיוחדת", שתצטרך גם לנהל חשבון מיוחד. אם היא נכנסת אל תוך המסלול הזה היא צריכה לנהל חשבון מיוחד ואז היא בעצם נכנסת אליו באופן אוטומטי. אבל שר הפנים בנסיבות מיוחדות יוכל להוציא רשויות שנכנסו החוצה. זאת אומרת, זה ההיפך ממה שהוצע בתחילה, ששר הפנים יצטרך להכריז, כי הכרזה של שר הפנים יכולה גם לא לקרות לעולם. לכן הכניסה תהיה אוטומטית אבל שר הפנים יוכל להוציא החוצה. 

	ביקשתי מהיועצת המשפטית לתקן את הסעיפים, ותיכף היא תציג את התיקונים ברמת העקרונות.

	המרכיב השלישי הוא כניסה לתוקף של הקמת תאגידי מים וביוב בתוך 3 שנים, כלומר 6 שנים מתחילת החוק שהחל לפני 3 שנים. אנחנו ננסה לחשוב תוך כדי הישיבה על סנקציה אפשרית למקרה שרשות מקומית לא תקים תאגיד מים וביוב.

	זה המבנה פחות או  יותר שסוכם בין מר צבי חלמיש וביני אתמול בערב. את הניסוחים הדקיקים אנחנו נעשה עכשיו. 

	אחרי שאני אאפשר ליושב-ראש הקואליציה להגיד כמה דברים אני מתכוון להצביע על הפיצול של סעיף קטן 151א(ג), כמוסכם, בנושא השעבודים והעיקולים. אנחנו מפצלים אותו עד שייחתם הסכם בין הבנקים לבין השלטון המקומי או ספק המים.

נגה רובינשטיין:

	אנחנו חוזרים לנוסח הקודם?

היו"ר שלום שמחון:

	התיקונים שאנחנו עושים היום "מתלבשים" על הנוסח הקודם. אמרתי מה אנחנו מורידים כאן. אנחנו מורידים את סעיף קטן (ב), הוא נכנס בין כה לתיקונים שסיכמנו אתמול.

נגה רובינשטיין:

	יש נוסח כתוב שסיכמתם אתמול בערב?

היו"ר שלום שמחון:

	לא, אנחנו מדברים על העקרונות. 

גדעון סער:

	חבר הכנסת שלום שמחון, תודה רבה על רשות הדיבור. אני רוצה לנצל אותה כדי לשבח אותך כי באמת גילית כאן שתי תכונות שבדרך כלל לא הולכות ביחד – מצד אחד דבקות במטרה, והמטרה של כולנו היתה למנוע את המצב הבלתי נסבל של ניתוקי המים, ומצד שני סבלנות. הסבלנות היתה לצורך מציאת פתרון בהסכמה. אני מאמין גדול בהסכמות, שהן תמיד טובות יותר מאשר הכרעות על בסיס כוחני. בסך הכול המטרה של כולנו כאן היתה משותפת. אני רוצה להודות לך. 

היו"ר שלום שמחון:

	היה חסר סיכוי ללכת אתך בכוח. 

גדעון סער:

	אני מקווה שאתה צודק. 

ניסן סלומינסקי:

	בסיטואציה הנוכחית אי אפשר לדעת ...

גדעון סער:

	אני חושב שהערכת המצב שלך נכונה במקרה הזה אבל זה לא חשוב. בסופו של דבר כל אחד יכול לקחת נושא חשוב ולהפוך אותו לנושא פוליטי והאתגר הוא בדיוק הפוך. אז אני רוצה להודות לך על העבודה המשותפת. לא הייתי בקי כאן בפרטי הפרטים אבל אני מברך על ההסכמה שהושגה. 

היו"ר שלום שמחון:

	תודה. אני רוצה להצביע על פיצול סעיף קטן 151א(ג).


אתי בנדלר:

	אני מבקשת להבהיר לפרוטוקול, מדובר על סעיף קטן (ג) המוצע בסעיף 151א רבה, או כפי שיהיה מספרו לאחר מכן, בנוסח שאושר בוועדה בישיבתה ב-20 ביולי, האומר: "הכספים שבחשבון הנפרד לא יהיו ניתנים לשעבוד או לעיקול, במישרין או בעקיפין, אלא באישור שר הפנים."

היו"ר שלום שמחון:

	מי בעד פיצול סעיף קטן 151א(ג)?

הצבעה

בעד פיצול סעיף 151א(ג) – רוב
נגד – אין
הפיצול של סעיף 151א(ג) נתקבל.

היו"ר שלום שמחון:

	אם כך, אישרנו את הפיצול של סעיף 151א(ג). 

גדעון סער:

	מטבע הדברים, מנכ"ל משרד הפנים אומר הרבה דברים אבל לא לפרוטוקול. אני מציע שהוא יאמר אותם לפרוטוקול.

היו"ר שלום שמחון:

	הוא ידבר בהמשך. אני רוצה קודם כול שהחשב הכללי יגיד מה אמור להיות כלול בהסכם.

צבי חלמיש:

	אנחנו מדברים על ההסכם בין הבנקים לבין "מקורות". ההסכם מדבר על כך שהבנקים ייתנו שעבוד - - - 

נגה רובינשטיין:

	אני רוצה להבין מה הגרסה הזאת תורמת לעומת מה שהיה קודם. אני לא מבינה איזה שינוי נעשה כאן. הייתי שמחה שגם הבנקים וגם משרד האוצר יסבירו מה מנסים להסדיר כאן ואיזה הסדר שונה ממה שהיה קיים עד היום נמצא בהצעת החוק הזאת. 

צבי חלמיש:

	אנחנו לא מתערבים בחקיקה בנוגע לעדיפות של שעבודים או בנוגע לעיקולים. כלומר, אם עד היום היה צד שהיה לו שעבוד ועל סמך זה הוא נתן הלוואות, אנחנו לא מתערבים בחקיקה ואומרים שהשעבוד שלו עכשיו הוא בסדר עדיפות שני.

נגה רובינשטיין:

	איך זה פתר את הבעיה שחבר הכנסת שמחון העלה?

צבי חלמיש:

	על-פי ההצעה שלפנינו הבנקים, בהסכם שלהם מול חברת "מקורות", ייתנו עדיפות ראשונה לתשלומים לחברת "מקורות" גם על פני ההלוואות של הבנקים.

נגה רובינשטיין:

	הבנקים לא משלמים. יש ביניהם יחסים ישירים.

צבי חלמיש:

	לרשות נכנס כסף. היום לבנקים יש עדיפות ראשונה על אותם כספים. הבנקים מוכנים לוותר על אותה עדיפות ראשונה עבור התשלומים השוטפים כדי שהכספים יינתנו לספק המים. 

נגה רובינשטיין:

	זה עניין של הסכם, אין לזה שום קשר להצעת החוק. 

צבי חלמיש:

	זה בדיוק העניין. הגענו להסכמה, שלא על-ידי הצעת חוק אלא בהסכם בין "מקורות" לבין הבנקים, שאנחנו מבטיחים עדיפות ראשונה לספק המים בגין הצריכה השוטפת.

נגה רובינשטיין:

	זה בניגוד למה שכתוב כאן, אגב. אתה מתכוון להגיד שההסכם החוזי יהיה שונה ממה שכתוב בחקיקה?

צבי חלמיש:

	לא, הוא לא שונה. האחד משלים את השני. החקיקה קובעת שיינתן שעבוד שני לספק המים.

נגה רובינשטיין:

	זה צריך להיות שני, שלישי, רביעי או חמישי.

דוד עמר:

	וגם ההוצאות הנלוות כדי להפעיל את מפעל המים. מאותם הכספים ניתן יהיה לשלם חובות גם לחברת החשמל עבור אנרגיה למפעל המים, גם לחברת "מקורות" עבור המים וגם הוצאות הנדרשות כדי להחזיק את מפעל המים. על כך דיברנו מהיום הראשון. 

צבי חלמיש:

	בוויתור על הכספים השוטפים – לספק המים תהיה עדיפות. אין מניעה שאחרי כן מי שיש לו היום - - - 

דוד עמר:

	אז תכתוב במפורש שאין מניעה. למה מחקת את זה? אני לא אוהב לשחק. ישבנו יחד אצל החשב והדברים סוכמו. 

צבי חלמיש:

	באותם כספים אפשר יהיה לשלם גם עבור דברים אחרים. העדיפות הראשונה לשימוש בכסף היא עבור ספק המים, מסיבה אחת פשוטה, כי בניגוד לספקים האחרים שיכולים לא לתת שירות ספק המים נדרש לא לנתק את אספקת המים.

דוד עמר:

	אנחנו אחרי הוויכוח הזה.  כי מים בלי הנלווים אליו, בלי אנרגיה, בלי מסגר, בלי מכונאי שיטפל במשאבה ובמכון המים זה לא שווה. 

צבי חלמיש:

	בצורה הזאת אנחנו מבטיחים שספק המים יקבל את הכספים. אחר-כך אפשר יהיה להשתמש בכסף לפי הסדר הקיים.

דוד עמר:

	אנחנו נגד הנוסח הזה. 

גדעון סער:

	אתה נגד. אתה לא מנהל כאן אף אחד.

דוד עמר:

	השלטון המקומי נגד הנוסח הזה. אלה דברים שנגמרו. הנושא הזה סגור כבר. 

היו"ר שלום שמחון:

	מה שכתוב כאן בסעיף 1, על אף מה שמר צבי חלמיש אומר, ובעניין הזה אני כבר עונה גם לגברת נגה רובינשטיין, יש כאן שני דברים. הראשון הוא תיקון סעיף קטן (ב), והוא קובע את מה שאתה רוצה שיהיה: "כל דמי המים והאגרות או התשלומים הקשורים במים וביוב שרשות מקומית מיוחדת גובה מצרכניה, למעט היטלי פיתוח, יופקדו בחשבון בנק נפרד המיועד אך ורק לתשלום חובותיה בגין אספקת המים וניהול משק הביוב". זה מה שכתוב כאן. לא פירטו האם "ניהול משק המים" כולל רק את החוב ל"מקורות" או כולל גם את האנרגיה. זה מה שכתוב כאן, גם אם מר צבי חלמיש רוצה לראות כאן משהו אחר. 

דוד עמר:

	אז למה הוא ענה לי כך?

היו"ר שלום שמחון:

	מה אכפת לך? אז הוא רוצה להגיד. בחוק זה מה שכתוב. 

	אני רוצה לענות לעו"ד נגה רובינשטיין ממשרד המשפטים. יש כאן שני אלמנטים. בעצם אין כאן קבלה של שעבוד מדרגה ראשונה. "מקורות" מקבלת שעבוד מדרגה שנייה. אבל בהסכם נפרד שייחתם, על אף ש"מקורות" לא מקבלת שעבוד מדרגה ראשונה אלא מדרגה שנייה, יהיה הסכם הקובע שהיא תקבל עדיפות בתשלומים המגיעים לה עבור המים. זה מה שהוצע כאן. 

נגה רובינשטיין:

	אני רוצה להבהיר, זה יכול להיות שעבוד מדרגה חמישית, שישית ושביעית, תלוי כמה נושים מוקדמים היו קודם. זה גם לא בהכרח רק בנק אחד. 

רונית תושיה:

	זה רשום בהצעה, זה רשום כשעבוד היררכי. 

נגה רובינשטיין:

	מעבר לכך, אם יש איזה הסכמה בין הצדדים, יפה. אבל זה המצב החקיקתי היום. לפי סדרי הנשייה הרגילים אם יש שעבוד קודם, אחריו בא השעבוד הקבוע הנוסף. אני מנסה להבין מה הצעת החוק, מעבר להסכם, משנה מהמצב החקיקתי הקיים, מעבר לזה שנותנים אפשרות ל--- על שעבוד קבוע. זה השינוי היחיד שאנחנו רואים כאן. אנחנו לא מבינים לגמרי את ההסדר. 

היו"ר שלום שמחון:

	אין כאן את שר האוצר ואין גם את שר הפנים. אנחנו לא יכולים לחכות עד ששר הפנים יכריז על רשות מקומית כמי שנכנסת אל תוך הדבר הזה. היא נכנסת באופן אוטומטי. אם הוא רוצה, הוא יכול להוציא אותה אבל לא אחכה שהשר פורז או מישהו אחר שיחליף אותו יכריז שרשות מקומית נכנסת כאן. אחרי שגברת אתי בנדלר תקרא את התיקונים אתם תראו. לשר הפנים תהיה סמכות לשלוף החוצה רשויות מקומיות שמסתדרות.

מל פולישוק-בלוך:

	הכניסה היא אוטומטית?	

היו"ר שלום שמחון:

	הכניסה היא אוטומטית.

מל פולישוק-בלוך:

	אבל מי יקבע מה מצב הרשות? משרד הפנים צריך לקבוע אם הם עומדים בקריטריונים.

היו"ר שלום שמחון:

	בסעיף 152א(א) כתוב: "בסעיף זה – 'רשות מקומית מיוחדת' – כל אחת מאלה: (1) סכום החוב המצטבר של הרשות המקומית לספק המים בגין אספקת המים במשך שלושה חודשים אחרונים עולה על 60% מהחוב החודשי הממוצע לאותם חודשים; (2) שיעור הגירעון השוטף של הרשות המקומית כפי שהופיע בדוח המבוקר האחרון הוא 17.5% או יותר". 

	בסעיף קטן (ב) – איפה שהיה כתוב "שר הפנים בהתקיים נסיבות המצדיקות ..." אני מבקש מגברת אתי בנדלר לקרוא עכשיו מה היא מציעה כתיקון. 

אתי בנדלר:

	זה טיוטה מוקדמת, עדיין לא מהוקצע כמובן: "על רשות מקומית המפעילה בעצמה את משק המים או את משק הביוב שבתחומה יחולו הוראות חוק זה, אלא אם כן פטר אותה שר הפנים, באישור ועדת הכלכלה של הכנסת, מתחולת הוראות חוק זה; על פטור כאמור תפורסם הודעה ברשומות."

גדעון סער:

	אבל מי יקבע שהתנאים מתקיימים? יש כאן שאלה אמיתית. זה דבר ראשון.

	דבר שני, למה ועדת הכלכלה בכלל צריכה להיכנס לכאן, לנהל כל דבר פעוט כזה?

מל פולישוק-בלוך:

	משרד הפנים צריך להיות מעורב. מי יקבע את ה-17.5% ואת ה-60%?

היו"ר שלום שמחון:

	17.5% – זה מופיע בדוח המבוקר. 

אתי בנדלר:

	מדובר בתנאים אובייקטיביים שקל לדעת, שהם חשופים לכאורה. 

גדעון סער:

	אין דבר כזה תנאים אובייקטיביים. אנחנו בעידן הפוסט-מודרני. 

גדעון בר-לב:
	
	מי קובע שזה אובייקטיבי?

היו"ר שלום שמחון:

	כתוב כאן במפורש. יש כאן שני תנאים שאין עליהם ויכוח: "שיעור הגירעון השוטף של הרשות המקומית כפי שהופיע בדוח המבוקר האחרון הוא 17.5%". לא אני קבעתי את זה, זה קבוע, מופיע בדוח האחרון. אז למה צריך לתת לשר הפנים להכריז עליה כרשות? באופן אוטומטי היא נכנסת פנימה. 

	אני רוצה שנעבור על כל המקומות שבהם מופיע שר הפנים כדי לאפשר למנכ"ל משרד הפנים להתייחס לכול במכה אחת. 

נגה רובינשטיין:

	אולי מישהו יוכל להסביר את פסקה (1). הכוונה ל"חוב" או ל"חיוב"?

אתי בנדלר:

	"חוב".

נגה רובינשטיין:

	חוב של מי למי? לא כתוב כאן חוב של איזה גורם לאיזה גורם. 

גדעון בר-לב:
	
	אני מבקש שתיתן לי לדבר כעת כי יש לכם טעויות עובדתיות.

היו"ר שלום שמחון:

	אני רוצה שאחר-כך אתה תעבור על הכול במכה אחת.

אהוד רצאבי:

	כשכתוב "17.5%" – זה 17.5% גירעון ממה?

קריאה:

	זה צריך להיות מהמצטבר. 

גדעון בר-לב:

	עם כל הכבוד, הנוסח כאן לוקה. יש כאן כמה טעויות בניסוח.

	ברישא בסעיף קטן (א) – לא "כל אחד מאלה" אלא תנאים מצטברים של שניהם גם יחד ולא כל אחד מהם בנפרד. זה היה הסיכום.

היו"ר שלום שמחון:

	כלומר, הוא יכול להיות חייב 100% אבל אם אין לו 17% אז הוא לא נכנס?

גדעון בר-לב:

	נכון. 

מל פולישוק-בלוך:

	נכון, כי יש לו מאיפה לשלם ואז אין בעיה. צריך קצת היגיון. 

גדעון בר-לב:

	אם כך, אין משמעות ל-17.5%. תורידו את ה-"17.5%". בואו ניקח מצב הפוך, רשות שמשלמת את כל חובותיה ויש לה 17.5%. אז מה, היא צריכה חשבון מיוחד? מה פתאום. 

רונית תושיה:

	המטרה כאן היא ייעול תאגידי המים.

גדעון בר-לב:

	הכוונה היתה תנאים מצטברים כי כל אחד בפני עצמו הוא חסר משמעות. 

היו"ר שלום שמחון:

	בהנחה שהוא חייב כסף אבל אין לו גירעון, אז מנתקים לאזרחים באותה רשות את המים?

גדעון סער:

	אם אין לו גירעון שוטף אז אין לו בעיה לשלם.

גדעון בר-לב:

	יש לנו הליכי גבייה, אין לנו בעיה. 

היו"ר שלום שמחון:

	אבל בינתיים ינתקו את המים לעירייה.

גדעון בר-לב:

	אין בעיה, תפעילו עליו הליכי גבייה רגילים. 


היו"ר שלום שמחון:

	אז מה עשינו בדבר הזה?

גדעון בר-לב:

	יש לו כסף, תפעילו עליו הליכי גבייה. מה אתם מנתקים לו את המים? למה הוא צריך חשבון מיוחד?

היו"ר שלום שמחון:

	אתה הולך לאסור בחוק על חברת "מקורות" לנתק מים, כך כתוב כאן. היא לא תוכל לנתק יותר מים. הוא אומר עכשיו: אסרת עליהם לנתק את המים והם יפעלו עכשיו במסלול הליכי גבייה רגילים. אם במסלול הליכי הגבייה האלה אתה נותן להם היתר לנתק מים, אז מה עשינו בדבר הזה?

גדעון בר-לב:

	זה רשות שהיא סולוונטית ולכן יש לך מקורות מאין לגבות. "מקורות" תפעיל עליה עיקולים, כמו על כל חייב. מה אתה מנתק לה מים? זאת רשות סולוונטית. מה פתאום להכניס אותה לחוק מיוחד עם הסדרים מיוחדים?

היו"ר שלום שמחון:

	ברגע זה "מקורות" היא חברה ממשלתית אבל זה לא אמור לגרום לה להתנהל בחוסר יעילות. 

גדעון בר-לב:

	שהיא תפעל כמו כל חברה בשוק שמישהו חייב לה, שנוקטת הליכי גבייה. 

שוקי אורן:

	אבל כל חברה אחרת יכולה להפסיק לספק את השירות. פה מבהירים שהיא חייבת לספק את השירות.

אליעזר כהן:

	זאת הנקודה הכי קריטית בכל הנושא. למה מנתקים את המים?

גדעון בר-לב:

	מדובר ברשות סולוונטית ומרשות כזאת אפשר לגבות בהליכים רגילים. הבעיה היא עם רשויות שהן בקריסה. לגביהן נוצר החוק המיוחד ולא לגבי כל העולם.

	בסעיף 2 – זה "שיעור הגירעון המצטבר" ולא "שיעור הגירעון השוטף".

	דבר שני, שיעור גירעון ממה? שכחו לכתוב כאן ממה. זה "שיעור הגירעון המצטבר מהכנסותיה בתקציב של השנה האחרונה", זאת היתה הכוונה. צריך לתקן את זה. 

אבשלום (אבו) וילן:

	אם זה מצטבר ולא שוטף אז מה זה שנה אחרונה?

גדעון בר-לב:

	המצטבר לפי הדוח הכספי של השנה האחרונה. הרי אתה עושה דוח כספי לשנה, לא לכל יום. היום יש לנו את הדוח הכספי לשנת 2003, זה 17.5% מצטבר. 

היו"ר שלום שמחון:

	אולי שר הפנים מעדיף את הנוסח הקודם של ההצעה?

גדעון בר-לב:

	לא. היו לנו סיכומים. עד אתמול בערב היו סיכומים שונים ממה שהוקרא כאן.

	לגבי ההכרזה – הגורם היחיד שיכול להכריז אם רשות עמדה בשני התנאים המצטברים בסעיף קטן (א) זה שר הפנים, ואין בלתו. זה לא יורד כמו מָן מִן השמים. מישהו צריך לבדוק ולהכריז על רשות שהיא נכנסת לגדר החוק. הגורם המקצועי היחיד שיכול לבדוק ולהכריז הוא שר הפנים.

אתי בנדלר:

	וכל עוד לא הכריז, או אם החליט לא להכריז?

גדעון בר-לב:

	אז תפטרו אותו, תשימו אותו ב"מעשיהו", אינני יודע מה. 

מל פולישוק-בלוך:

	אתה יכול להגיד ששר הפנים הוא שמוסמך לומר שהיא עומדת בשני הקריטריונים האלה. לא יכריז עליה אלא יקבע שהיא עומדת בשני הקריטריונים. מישהו צריך למדוד את זה ולהגיד שזה עומד בתנאים.

גדעון בר-לב:

	מישהו הרי צריך למדוד ולהכריז. מי יבדוק? ועדת הכלכלה? ועדת הכספים? ועדת הפנים? אני?

מל פולישוק-בלוך:

	מישהו צריך לראות שהיא עומדת בשני התנאים האלה. זה התפקיד של שר הפנים. אם הוא לא ימלא את התפקיד תגיש נגדו עתירה בבג"ץ על כך שהוא לא עושה את זה.

היו"ר שלום שמחון:

	מה אני אלך לבג"ץ? בינתיים לחבר'ה אין מים. 

מל פולישוק-בלוך:

	למה שהוא לא ימלא את תפקידו?


גדעון בר-לב:

	לשר הפנים יש כל-כך הרבה סמכויות אז דווקא בסמכות הזאת הוא לא ישתמש? לא כתוב "בנסיבות המצדיקות ..." אלא "בהתקיים התנאים". מי פרט לשר הפנים יכול להכריז? מי יודע שהתנאים התקיימו? "מקורות" יודעת שהתנאים התקיימו?

היו"ר שלום שמחון:

	ומה אם הוא לא הכריז?

מל פולישוק-בלוך:

	תחייב אותו להכריז בתנאים האלה.

היו"ר שלום שמחון:

	איך אני אחייב אותו להכריז?

מל פולישוק-בלוך:

	חובתו לבדוק שהרשויות המקומיות האלה עומדות בשני התנאים, ובהנחה שהן עומדות בתנאים האלה הוא חייב להכריז. תגיד שהוא חייב להכריז. אבל אתה לא יכול שלא להגיד שמישהו יבדוק את זה.

היו"ר שלום שמחון:

	אני לא אומר שהוא לא יבדוק את זה. אני רק שואל מה יקרה אם הוא לא יכריז.

מל פולישוק-בלוך:

	תחייב אותו להכריז. 

היו"ר שלום שמחון:

	איך אני אחייב אותו להכריז?

מל פולישוק-בלוך:

	כמו שבהרבה דברים אחרים אתה מחייב שרים בוועדה. מה זה איך?

היו"ר שלום שמחון:

	כמה זמן לוקחת הבדיקה הזאת?

גדעון בר-לב:

	כאשר יש את הנתונים תהליך הבדיקה אורך כשבועיים. 

אתי בנדלר:

	החוק נכנס מחר לתוקפו. מתי אפשר להכריז?


גדעון בר-לב:

	הוא יוכל להכריז תוך שבועיים מיום כניסת החוק לתוקפו. אבל הכוונה היא שזה ימשיך לפעול כך גם אחרי כניסת החוק לתוקף, גם לגבי רשות שתיכנס לתנאים בעוד חודשיים. 

היו"ר שלום שמחון:

	אם בתום שבועיים הוא לא הכריז אז הם נכנסים באופן אוטומטי?

גדעון בר-לב:

	לא. הרי כיצד אתה יודע שהתנאים התקיימו?

היו"ר שלום שמחון:

	שאלתי אותך כמה זמן אתה רוצה. מה קורה בתום התקופה?

גדעון בר-לב:

	אבל איך כבודו יידע אם התנאים התקיימו? אני מרגיש כאן חוסר-אמון מוחלט בשר הפנים וזה לא יעלה על הדעת. לשר הפנים יש סמכויות והוא ממלא אותן.

היו"ר שלום שמחון:

	אני רוצה לבקש מכל מי שנמצא כאן, ואני מבקש את זה בפעם האחרונה, אני אתחיל להוציא אנשים החוצה, תפסיקו להתלחש מסביב. 

	מר גדעון בר-לב, אין כאן שום חוסר-אמון בשר הפנים, בפרט לא בחדר הזה, ובטח לא כשאני מנהל ישיבה. לא בגלל שהוא שר הפנים, גם אם הוא היה שר התשתיות זה היה אותו דבר. אנחנו מנסים למצוא כאן פתרון יצירתי למקרה שלא מר אברהם פורז יהיה שר הפנים והוא יכריז כמו אוטומט אלא למקרה שמישהו אחר ימלא את התפקיד, ששלום שמחון יהיה שר הפנים ולא יתחשק לו להכריז. למה? למשל כי ראש העיר הוא חבר שלו. אני מנסה למצוא פתרון לבעיה הזאת. שאלתי אותך כמה זמן לוקחת הבדיקה. אמרת: שבועיים. מה קורה בתום השבועיים אם בכל זאת שר הפנים לא הכריז? תציג לי מנגנון יצירתי שמבהיר מה קורה במצב כזה. אז הם נכנסים באופן אוטומטי?

אלי אפללו:

	ההצעה שלי פשוטה, ניתן לא שבועיים אלא אפילו חודש ואז זה יכנס באופן אוטומטי. השר הרי יכול להוציא את הרשות בכל מקרה. 

דוד עמר:

	מה אם אין דוח מבוקר? איך הוא יכול להכריז?

גדעון בר-לב:

	מדובר על הדוח המבוקר האחרון. תמיד יש דוח מבוקר. אז יש דוח מבוקר של 2002 אם אין דוח של 2003. 

מל פולישוק-בלוך:

	אמרת: דוח של השנה האחרונה. 


גדעון בר-לב:

	של השנה האחרונה שיש בה דוח מבוקר. 

מל פולישוק-בלוך:

	צריך לכתוב את זה. 

גדעון בר-לב:

	בוודאי. הרי תמיד יש פאזה מסוימת שאין דוח מבוקר. עד לנקודה מסוימת היה דוח 2002, עכשיו יש דוח 2003. דרך אגב, הדבר הזה נכנס באותה מתכונת בדיוק גם בתיקון מספר 31, כשנקבע לשר מתי הוא מכריז ומתי לא, ונקבעה לו סמכות והוא משתמש בה, וגם נקבע הנושא של ה-17.5%, גם שם וגם בחוק ההסדרים. אנחנו צריכים בסך הכול לאמץ את אותן נוסחאות, לא להמציא איזה דבר חדש. 

	"הדוח הכספי המבוקר האחרון" – תמיד יש דוח כספי מבוקר אחרון. אם עדיין אין את דוח 2004 אז יש את דוח 2003. 

היו"ר שלום שמחון:

	אם לא תמצא פתרון יצירתי, שלא מאפשר לשר הפנים להשהות את ההכרזה מעבר לפרק זמן מסוים, אז אני אחזור להצעה המקורית שלי. יש באפשרותך לתרום את תרומתך המקצועית, למצוא מנגנון שמאפשר את זה.

גדעון בר-לב:

	אל"ף, אני חולק על מה שכבודו אמר, ששר הפנים מר פורז לא ימשיך להיות שר הפנים. מינית אותו לשר התשתיות. אתה ידוע שזה רגיש אצלנו. 

היו"ר שלום שמחון:

	לא אמרתי את זה. אמרתי שגם אם הוא היה שר התשתיות הוא היה מקבל ממני את היחס הכי הוגן. 

אבשלום (אבו) וילן:

	אני מציע לך לא להסתבך בהצהרות ...

היו"ר שלום שמחון:

	גם אם הוא היה שר הדתות. התכוונתי להגיד שחברותי האישית עם שר הפנים היתה מחייבת שאנהג בו בהגינות, לא משנה באיזה תפקיד הוא נושא. 

גדעון בר-לב:

	תוך שבועיים ימים מיום הגשת הבקשה על-ידי "מקורות" להחיל על הרשות את התנאים האלה יבדוק שר הפנים, ואם ראה שהתקיימו התנאים – יחיל. 

אלי אפללו:

	ואם לא?


גדעון בר-לב:

	אז תצלוב אותו. או תעביר אותו למשרד התשתיות.

היו"ר שלום שמחון:

	אם שר הפנים לא יגיב – הרשות תיכנס באופן אוטומטי.

גדעון בר-לב:

	לא אמרתי את זה. תוך שבועיים חייב השר להתייחס. במידה ולא התייחס, הרשות תיכנס לזה אוטומטית.

היו"ר שלום שמחון:

	בסדר, עניין אחד קיבלנו. 

	אני יכול להבטיח דבר אחד, שכל התרגילים שבעולם לא ימנעו את הפסקת ניתוקי המים לאזרחי מדינת ישראל אחת ולתמיד. זה יעבור בקריאה שנייה ושלישית, על-פי התיאום עם יושב-ראש הקואליציה, עוד במושב הזה. 

אליעזר כהן:

	יש לי הצעה פשוטה ויעילה: שינתקו את החמצן במקום את המים. 

היו"ר שלום שמחון:

	אני רוצה להציג את הסיכום. הוצע שחברת "מקורות" תגיש בקשה לכניסת רשות מקומית להפוך להיות רשות מיוחדת. בתוך שבועיים השר יידרש להכריז עליה כעל רשות מיוחדת בהתאם לתנאים. אם השר לא השיב לפניית חברת "מקורות" הרשות נכנסת באופן אוטומטי להיות רשות מיוחדת.

גדעון בר-לב:

	השר צריך לא רק להשיב. הוא צריך לשאול האם אמנם התקיימו שני התנאים באופן מצטבר. במידה והתקיימו שני התנאים באופן מצטבר אזי יכנסו. אבל השר רשאי להשיב ל"מקורות" שהתנאים לא התקיימו ואי לכך הרשות לא נכנסת. 

רונן וולפמן:

	למה לא לעשות הפוך, שהרשות המקומית תפנה בבקשה לפטור את עצמה מהחוק?

נועה בן-אריה:

	הרשות המקומית כל היום שולחת הודעות.

רונן וולפמן:

	אני חושב שהיה ראוי יותר שלרשות המקומית, שהיא הגורם שעובד מול משרד הפנים, תהיה אפשרות לפנות לשר הפנים. אני מציע לשלב בין הדברים. ספק המים הוא בעצם מי שבודק את ה-60% חוב, הוא זה שיכול לפנות. הוא פונה לצורך החלת התחולה. בעיקרון באופן אוטומטי הוא פונה לצורך העניין לשר הפנים ולרשות המקומית ומבקש להחיל את החוק. ספק המים יכול לפנות אם החוב הגיע מעבר לסף מסוים ולבקש להחיל על הרשות המקומית את הכלל. בעיקרון לאחר שבועיים הכלל חל באופן אוטומטי על הרשות המקומית אם ספק המים פנה. הרשות המקומית יכולה לערער על הפנייה הזאת אם שר הפנים באמת יווכח שיש לה פחות מ-17.5% גירעון ואז הוא יפטור אותה ולא יחיל עליה את החוק, במקום שיפטור ואז ידון. אנחנו פונים ומודיעים על חוב של 60%, כי את זה אנחנו יודעים כספק המים, שהרשות המקומית חורגת מהכלל הזה. באופן אוטומטי היא נכנסת, אלא אם כן שר הפנים בדק וראה שלאותה רשות מקומית יש גירעון של פחות מ-17.5% ואז הוא פוטר אותה. 

גדעון בר-לב:

	ואם שר הפנים רואה שיש בעיה גם עם הנתונים שלכם? זכותו לבקר גם את הנתונים שלכם. עם כל הכבוד ל"מקורות", אנחנו רוצים להשאיר לעצמנו זכות לבדוק את נתוניהם.  "מקורות" היא לא דבר נעלה מעל כולם.

היו"ר שלום שמחון:

	יש לנו כאן שתי הצעות.

	הצעה אחת היא שחברת "מקורות" פונה ושר הפנים צריך להגיב בתוך שבועיים. אם הוא לא הגיב, הרשות נכנסת אוטומטית.

	ההצעה השנייה היא שספק המים מודיע למשרד הפנים שחוב של רשות מקומית הגיע ל-60% ומבקש לדעת האם חובה עומד על 17.5%. אם הוא מקבל תשובה חיובית, הרשות המקומית נכנסת באופן אוטומטי. אם הוא מקבל תשובה שלילית אז מתחילה התדיינות. 

	מנכ"ל משרד הפנים אמר שגם לו יש השגות על המידע על החוב ל"מקורות" והוא רוצה לבדוק גם את החוב ל"מקורות".

רונית תושיה:

	יש מנגנון ערר על דמי מים. העניין ששר הפנים יפנה בשם רשות מקומית - - - 

דוד עמר:

	אף ראש רשות מקומית לא פנה למנגנון הזה. 

גדעון בר-לב:

	יש כאן אי-הבנה. הכוונה היא אחרת. פונה ספק המים המכובד או הרשות המקומית לשר הפנים בבקשה להחיל על הרשות את החוק. שר הפנים יבדוק תוך שבועיים אם התקיימו התנאים בחוק ויכריז על הרשות כחייבת. לא הגיב שר הפנים תוך שבועיים, אוטומטית יחול החוק על הרשות המקומית. אין דבר פשוט מזה. זכותו של שר הפנים לבדוק גם את סעיף (א) וגם את סעיף (ב). במידה וראה לנכון שהרשות המקומית עמדה בסעיף (א), יודיע. 

אמיר לוי:

	זה נוסח סביר. 

נגה רובינשטיין:

	זה הנוסח שייכנס לחוק?

היו"ר שלום שמחון:

	כן, בוודאי. 


גדעון בר-לב:

	התנאים מצטברים, וגם הגירעון השוטף. בזה הלכתי לקראת "מקורות" כי אם הם היו עובדים רק על-פי ה-17.5% מהשוטף אולי רק 2-3 רשויות מקומיות בארץ היו נכנסות. אני הולך לקראתם, 17.5% מהמצטבר. 

רונית תושיה:

	אבל 17.5% אומר שהן לא משקיעות את ההכנסות שלהן ממים ומביוב לצרכי מים וביוב. 

היו"ר שלום שמחון:

	17.5% אומר שגם הרשות הטובה שנמצאת כאן יכולה להיות בפנים, כולם יכולים להיות בפנים. 

שוקי אורן:

	ואם שר הפנים עונה בשלילה?

גדעון בר-לב:

	רק מנימוקים ראויים. 

היו"ר שלום שמחון:

	על אף הוויכוח הדמוקרטי הזה, מאחורי זה עומד איזה אזרח קטן. כל הכוונה של החוק הזה היא להגן על זכותו למים, ולא שום דבר אחר. בואו לא נתעה בסבכי הבירוקרטיה. שר הפנים צריך לתת תשובה. אם לא נתן תשובה, הרשות נכנסת באופן אוטומטי. כך צריך לנסח את זה ולא אחרת. 

אמיר לוי:

	יש לי עוד הערה לסעיף הזה. נאמר כאן שזה שני תנאים מצטברים. זאת אומרת, צריך להתקיים גם 60% חוב וגם 17.5% גירעון. בחלק מהמקרים זה לא יכול לתת מענה מספק. יתכנו רשויות שהן לא בגירעון של 17.5% אבל יש להן חוב ל"מקורות" ואז הן לא תחת ההסדר הזה ו"מקורות" לא מנתקת להן את המים. אנחנו יכולים לחיות עם הפתרון הזה. אני אומר את זה כרגע כהערה ויכול להיות שהיא לא תהיה רלוונטית בסוף. אנחנו חיים עם זה כי כל התשתית שיש כאן היא בעצם תשתית לשלוש שנים, כשבסוף הפתרון האמיתי הוא פתרון של תאגידי מים. 

גדעון סער:

	זה סעיף 6א.

אמיר לוי:

	אני אומר את זה כרגע כהערה. אני מקווה לא לחזור עליה בסוף אבל זה נרשם.

גדעון סער:

	אבל העניין הזה מוסכם ואילו עניין תאגידי המים לא מוסכם. 

אתי בנדלר:

	אני קוראת את העיקרון רק לגבי סעיף קטן (ב): "שר הפנים, או מי שהוא הסמיך לכך, יוודא קיום התנאים המפורטים בסעיף קטן (א) בתוך שבועים ממועד פניית ספק המים אליו בבקשה להכריז על רשות מקומית כרשות מקומית מיוחדת; העתק מהבקשה יועבר לרשות המקומית."

דוד עמר:

	למה שבועיים? חודש.

היו"ר שלום שמחון:

	אמרנו "שבועיים".

אתי בנדלר:

	"קבע שר הפנים כי מתקיימים ברשות המקומית התנאים האמורים, יכריז עליה כרשות מקומית מיוחדת; לא הגיב השר בתוך שבועיים ימים ממועד הפנייה, תיחשב הרשות המקומית כרשות שהוכרז עליה כרשות מקומית מיוחדת". זה מסכם את כל הדברים.

גדעון בר-לב:

	בסעיף קטן (א), במקום "כל אחד מאלה" – התנאים הם מצטברים.

אתי בנדלר:

	אמרנו שזה תנאים מצטברים. 

היו"ר שלום שמחון:

	בגלל שמדובר בתקופה של שלוש שנים אמרנו שאלו תנאים מצטברים. 

אתי בנדלר:

	"על רשות מקומית מיוחדת יחולו הוראות אלה". 

גדעון בר-לב:

	אם הוא מחליט שהוא לא מכריז, הוא צריך לנמק ואז יש להם אפשרות ללכת לבית-המשפט. 

רונן וולפמן:

	מאילו שיקולים?

גדעון בר-לב:

	כי הוא חושב שטעיתם. 

אתי בנדלר:

	ברגע שהוא קבע שלא מתקיימים בה התנאים. אם הוא קבע שמתקיימים בה התנאים הוא חייב להכריז. 

רונן וולפמן:

	אין לו שיקול דעת מעבר לתנאים הרשומים כאן. הוא לא יכול להגיד: התקיימו התנאים אבל אני לא רוצה.

גדעון בר-לב:

	בוודאי, אבל הוא יכול לקבוע שלא התקיימו שני התנאים, ה-17.5% וה-60%. אין כאן שום התחכמות. 

אתי בנדלר:

	נרשום: "הגירעון המצטבר לפי הדוח הכספי מהכנסותיה בתקציב של השנה האחרונה".

טל נד"ב:

 	הערה ראשונה, בפסקה (1) – "עולה על 60%" – זה צריך להיות "מהחשבון" ולא "מהחוב".

	הערה שנייה, משמעותית יותר, בשיחות שהיו בסוף השבוע שעבר עם משרד האוצר ועם "מקורות" ומשרד הפנים – הבנתי שגם היושב-ראש קיבל את הסיכומים וראה אותם – סיכמנו על תנאי נוסף, פרמטר שלישי, פרט ל-(1) ו-(2): "הרשות לא פרעה במלואם שלושה חשבונות של ספק המים." את הפרמטר הזה אני לא רואה כאן. 

רונית תושיה:

	הוא נכנס בתוך ה-"60%". 

טל נד"ב:

	הוא לא נכנס בתוך ה-"60%". זה מה שסוכם. 

היו"ר שלום שמחון:

	התפשרנו. לא צריך להגזים. 

	האם יש הערות נוספות לסעיפים קטנים (א) ו-(ב)?

נגה רובינשטיין:

	אני מבקשת לשאול על הנוסח של סעיף קטן (א) פסקה (1). היום נאמר שהחוב המצטבר של 3 חודשים הוא גדול יותר מהחוב של חודש ממוצע. אני אתן דוגמה. מדובר בחוב של 3 חודשים, בחודש ראשון X, בחודש שני X2 ובחודש השלישי X3, ביחד הגענו ל-X6. 

גדעון בר-לב:

	זה צריך להיות "180%". 

נגה רובינשטיין:

	בעצם ברור שזה יעלה על 60% מהחוב החודשי הממוצע לאותו חודש. 

היו"ר שלום שמחון:

	אתם נותנים כאן הרשאה לרשות המקומית בדלת האחורית?


נגה רובינשטיין:

	הסעיף קובע כעת כדלקמן: "סכום החוב המצטבר של הרשות המקומית לספק מים בגין אספקת המים במשך שלושה חודשים אחרונים" – כלומר נניח שיש חוב של X3 במשך 3 חודשים – "עולה על 60% מהחוב החודשי הממוצע לאותם חודשים". ברור שבאותו חודש אם יש לך חוב של X הוא יעלה על 60% מהחוב החודשי הממוצע. 

רונן וולפמן:

	זה חוב חלקי לפעמים. 

נגה רובינשטיין:

	אבל זה שרירותי. מה זה משנה אם זה X½ או X4? 

מל פולישוק-בלוך:

	אבל זה לא שלא משלמים כלום. חלק כן משלמים. 

גדעון בר-לב:

	זה צריך להיות "60% מהחשבון החודשי הממוצע" – "180%". 

רונן וולפמן:

	ההערה של גברת נגה רובינשטיין נכונה. צריך להיות "עולה על 60% מהחשבון החודשי הממוצע". לא "מהחוב" אלא "מהחשבון".

גדעון בר-לב:

	"סכום החוב המצטבר עולה על שלוש פעמים הממוצע של 60%". 

רונן וולפמן:

	"מהחשבון". 

היו"ר שלום שמחון:

	"מהחשבון החודשי הממוצע". תודה רבה. 

גדעון בר-לב:

	אם בשלושה חודשים, בכל אחד מהחודשים יש 60%.

אתי בנדלר:

	זה כאילו כל פעם 20%. 

גדעון בר-לב:

	זה לא 20% כל אחד אלא 60% כל אחד. אני מוכרח לתקן כי כרגע למעשה נאמר שהחוב המצטבר עולה על 60% מחיוב חודשי אחד. מה פתאום?


שוקי אורן:

	אם הוא משלם 80%, אני לא מנתק לו מים.

גדעון בר-לב:

	אבל מצטבר של 3 חודשים. 

דוד עמר:

	זה שלושה של 60% או שלושה של 20%?

גדעון בר-לב:

	לפי מה שכתוב עכשיו זה שלושה של 20%. 

דוד עמר:

	אז תגיד: 20% לכל חודש. אנחנו מנסים לשכנע שייאמר: שלוש פעמים 20%.  

היו"ר שלום שמחון:

	לא הצלחתם לשכנע. אני עובר לסעיף קטן (ג).

אתי בנדלר:

	"על רשות מקומית מיוחדת יחולו הוראות אלה:

(1)	כל דמי המים והאגרות או תשלומים הקשורים במים וביוב שרשות מקומית מיוחדת גובה מצרכניה למעט היטלי פיתוח (בסעיף זה – "הכנסות ממים וביוב"), יופקדו בחשבון בנק נפרד המיועד אך ורק לתשלום חובותיה בגין אספקת המים וניהול משק הביוב (להלן – "החשבון המיוחד"). 

(2)	ההכנסות ממים וביוב" – אני לא יודעת מה זה "ההכנסות", אני מבינה שזה צריך להיות "הסכומים בשל מים וביוב" – "שבחשבון המיוחד לא יהיו ניתנים לשעבוד או להמחאה אלא בתנאים אלה:

(א)	רשות מקומית מיוחדת תדאג לרישום שעבוד על ההכנסות ממים וביוב בחשבון המיוחד לטובת ספק המים;"

דוד עמר:

	למה "ספק המים"?

היו"ר שלום שמחון:

	זה צריך להיות "לטובת ספק המים והביוב". 

אתי בנדלר:

"(ב)	רישום שעבוד בהתאם לסעיף קטן (א) מהווה שעבוד ראשון וביטחון מלא לזכותו של ספק המים בגין חוב רשות מקומית מיוחדת בגין אספקת המים ואולם אין בהוראת סעיף קטן זה כדי לפגוע בזכותו של בעל שעבוד קודם אחר בשל חוב שאינו מוסדר על-פי חוק זה."

היו"ר שלום שמחון:

	בכל מקום שכתוב "אספקת המים" צריך לומר: "אספקת המים והביוב". "ואולם אין בהוראת סעיף קטן זה כדי לפגוע בזכותו של בעל שעבוד קודם אחר בשל חוב שאינו מוסדר על-פי חוק זה". 

אתי בנדלר:

"היה קיים בעל שעבוד כאמור, יירשם שעבוד בדרגה פחותה לטובת ספק המים."

	אני חושבת שזה כתוב כל-כך מסובך שמישהו צריך להסביר. 

נגה רובינשטיין:

	קודם כול, יש לי כמה קשיים בסעיף הזה. אני מנסה להבין מה ההסדר הקבוע כאן. אם למשל יש תשלומים הקשורים במים, למשל חלק מתשלום ארנונה, שהעירייה מחליטה להשקיע אותם במערכת ביוב או בתשלום לעובדים הקשורים למערכת ביוב, גם זה נכלל בחשבון הזה?

אמיר לוי:

	כל ההכנסות שרשות מקומית גובה בגין מים וביוב. 

אתי בנדלר:

	מה זה "הכנסות"?

אמיר לוי:

	בסעיף 1 יש הגדרה. יש חשבון שהרשות המקומית מחזיקה למים וביוב. כל ההכנסות מאותו חשבון יילכו לחשבון המיוחד הזה. 

נגה רובינשטיין:

	אתה מדבר על הטופס הספציפי שנשלח לצרכן. את זה צריך להגדיר. 

אמיר לוי:

	אבל כתוב "גובה מצרכניה".

נגה רובינשטיין:

	"כל ההכנסות שהיא גובה מצרכניה" זה כולל גם ארנונה. לא כתוב כאן "התשלום הרשום על הנייר של חשבון המים והביוב". 

אמיר לוי:

	אם הסעיף לא מנוסח טוב אני אבהיר. הכוונה לכל ההכנסות שהרשות המקומית גובה מצרכניה רק בגין מים וביוב. לא ארנונה ולא כל מיני דברים אחרים. 

רונית תושיה:

	אולי מישהו יכול להציע לזה הגדרה אחרת כי אנחנו לא יודעים לכתוב את זה אחרת. כרגע כתוב "הכנסות מדמי מים וביוב".

אמיר לוי:

	הסברתי את העיקרון. אדוני היושב-ראש, אני מציע שתסמיך את היועצת המשפטית של הוועדה עם גברת נגה רובינשטיין וגברת רונית תושיה לנסח את זה. העיקרון הוא שבאותה רשות שהוכרזה כרשות מיוחדת ייפתח חשבון בנק נפרד וכל ההכנסות שהיא גובה מתושביה בגין אספקת מים ובגין ביוב יכנסו לתוך אותו חשבון נפרד. לא שום הכנסה מעבר לזה. 

היו"ר שלום שמחון:

	אם זה דורש תיקון בנוסח אז גברת אתי בנדלר תוסמך לנסח את זה. 

כרמית פנטון:

	המונחים המדויקים הם "שירותי מים" ו"שירותי ביוב". לא "אספקת מים".

אמיר לוי:

	תעבדו על הנוסח. את העיקרון הסברנו. 

אתי בנדלר:

	אני מנסה להבין מה לא היה נכון בנוסח שאני קראתי. 

נגה רובינשטיין:

	הנוסח הקודם כן היה נכון.

אתי בנדלר:

	כאשר אני יושבת ומנסחת ואחר-כך מכינים נוסח אחר אז אני מנסה להבין מה לא בסדר, איפה המלכוד. בסעיף 2 הקודם שהיה בפני הוועדה, בסעיף קטן (א) כתבתי: "לרשות מקומית המפעילה בעצמה את משק המים או את משק הביוב שבתחומיה יהיה חשבון בנק נפרד אשר ישמש רק להפקדת דמי המים והאגרות או התשלומים הקשורים בביוב שהרשות המקומית גובה מצרכניה (להלן – 'החשבון הנפרד')". עכשיו ניסחו משהו חדש ואני רוצה להבין מה לא היה טוב בנוסח הקודם, מה השינוי. 

אמיר לוי:

	הנוסח הזה בסדר.

נגה רובינשטיין:

	אנחנו מוכנים לחזור לנוסח הקודם. 

אתי בנדלר:

	כתבתי את זה בעברית שאפשר להבין.

היו"ר שלום שמחון:

	תודה רבה. חזרנו לנוסח הקודם.

כרמית פנטון:

	המונח הנכון הוא "שירותי מים ושירותי ביוב".

נגה רובינשטיין:

	בפסקה (2) היה מדובר גם על "עיקולים" ומשום מה המילה הושמטה. אני מבקשת להוסיף אותה. "ההכנסות ממים וביוב שבחשבון המיוחד לא יהיו ניתנות לשעבוד או להמחאה ועיקול".

	יש לי עוד הערות לסעיף 152א(ג)(2)(ב).

היו"ר שלום שמחון:

	משרד האוצר הודיע שהוא חוזר לנוסח המקורי. 

אמיר לוי:

	בהגדרה של "הכנסות".

אתי בנדלר:

	בהגדרה של "ההכנסות של החשבון הנפרד".

נגה רובינשטיין:

	אני מבקשת לקרוא שוב את הסעיף.

אתי בנדלר:

	זה הנוסח שאושר בוועדה בישיבה הקודמת: "לרשות מקומית המפעילה בעצמה את שירותי המים או את שירותי הביוב שבתחומיה יהיה חשבון בנק נפרד אשר ישמש רק להפקדת דמי המים והאגרות או התשלומים הקשורים בביוב שהרשות המקומית גובה מצרכניה (להלן – 'החשבון המיוחד')."

היו"ר שלום שמחון:

	אפשר לנסות להגיע לתיאום לגבי ה-20% האלה? פשוט למר בר-לב אין מנוח. 

גדעון בר-לב:

	בניסוח יש טעות מתמטית. הכוונה היתה: רשות שמפגרת מעל 40% בתשלום חודשי, רשות שמשלמת פחות מ-60% שלוש פעמים נכנסת.

אמיר לוי:

	אפשר לדבר על זה אחר-כך. 

אתי בנדלר:

	תקרא בפרוטוקולים, דובר בפירוש על למעלה מ-60%. 

גדעון סער:

	בפגישות עם הבנקים גם הם הבינו בדומה למה שהבין מר גדעון בר-לב.

היו"ר שלום שמחון:

	יש כאן בעיה בחישוב המתמטי. אני לא אומר לא ללכת לקראת זה. אני הצעתי שהם יישבו לרגע בחדר שלי וינסו לפתור את הבעיה המתמטית. בינתיים אני אמשיך.

רונן בהרב:

	יש כאן עוד בעיה. בנוסח הנוכחי יכול להיות גם פיגור רק של חודש אחד.

קריאה:

	זה צריך להיות תנאי מצטבר. 

היו"ר שלום שמחון:

	אני מבקש שתיכנסו לחדר שלי ותנסו למצוא את הפתרון. אם זה בעיה מתמטית, בזה אתם טובים מאתנו. 

אתי בנדלר:

	היו עוד הערות על פסקה (2)?

נגה רובינשטיין:

	מכיוון שאנחנו חוזרים לנוסח הקודם אז פסקה (2)(ב) הנוכחית יורדת. 

אתי בנדלר:

	פסקה (2)(ב) לא יורדת. חזרנו לנוסח הקודם רק באשר להגדרת "החשבון הנפרד" אבל לא באשר לנושא הזה. 

צבי חלמיש:

	אני מדבר על סעיף קטן (ג), פסקאות (1) ו-(2). מטרת ההצעה הזאת היא להבטיח שיהיה מים לאנשים. לכן אנחנו דורשים מספק המים לא לנתק מים. לשם אותה מטרה אנחנו נותנים לספק המים עדיפות בכספים השוטפים. זו היתה ההסכמה. 

	אין הסכמה של כל הצדדים לתת עדיפות בכספים השוטפים עבור הביוב. הרי אין לנו כאן בחקיקה הצעה הקובעת - - -

היו"ר שלום שמחון:

	אתה תחזור על זה כמו תקליט?

צבי חלמיש:

	כדי לתת את העדיפות אנחנו צריכים את ההסכמה של הבנקים. הבנקים הסכימו לתת קדימות לספק המים. 

נגה רובינשטיין:

	מה משמעות המונח "ביטחון מלא" בפסקת משנה (2)(ב)?

אתי בנדלר:

	אמרתי שאני לא יודעת מה זה אומר. 

רונית תושיה:

	זה מונח שחוזר בחקיקה ואנחנו לא ממציאים כאן ניסוחים. לצורך העניין "ביטחון מלא" מתייחס לתשלום מלוא חובו. 

אתי בנדלר:

	אני לא יודעת מה זה מבחינה משפטית. אני לא נתקלתי בזה בחקיקה, אני מוכרחה לומר.

רונית תושיה:

	את כל התיאומים של הניסוח אנחנו נעשה ביחד. אנחנו גם נראה שהסתמכנו על ניסוחים קיימים. 

היו"ר שלום שמחון:

	סיכמנו שאם הסעיף הזה דורש תיקוני ניסוח משפטיים אז עורכות-הדין רונית תירוש, נגה רובינשטיין ואתי בנדלר יוסמכו לנסח את זה כך שזה יתאם את המשפט והחוק הישראלי. עכשיו תגידי מה שאת רוצה בעניין המהותי.

נגה רובינשטיין:

	אנחנו יודעים שיש הסדר בין הבנקים לבין האוצר, לפיו יוטל שעבוד קבוע על זרם הכנסות עתידי על-ידי הבנק ביחס לתשלומים של תושבים. צריך לדבר בעניין הזה עם משרד הפנים, מה שאנחנו לא עשינו עד כה. אני לא יודעת האם אנחנו מעוניינים להחיל הסדר כזה על רשויות מקומיות, שרשויות מקומיות יטילו שעבוד לטובת צד שלישי על זרם תקבולים עתידי של תושבים. זה מבנה משפטי שאני לא יודעת בדיוק איך להתייחס אליו. מדובר כאן בכספים עתידיים. זה לא שעבוד צף. 

רונית תושיה:

	זה קיים גם היום לגבי הבנקים. זה מקור הבעיה. 

נגה רובינשטיין:

	נכון, זה קיים היום לגבי הבנקים אבל כאן אנחנו נותנים את האפשרות לרשויות המקומיות. אסביר למה אני חושבת שלא הכרחי לתת להם את האפשרות הזאת, מכיוון שאפשר לקבוע את החיוב באותו אופן בו עושים כאן, בסדר של שעבודים, אפשר לקבוע את חובת התשלום בלי להתייחס להטלת שעבוד של העירייה על תקבולים של תושבים ביחס ל"מקורות". אני מבקשת להוריד את החלק הזה. 

אתי בנדלר:

	לאיזה חלק בדיוק את מתכוונת? תקראי את הנוסח המדויק כפי שאת היית רוצה אותו. 

נגה רובינשטיין:

	בסעיף 152א(ג)(2)(א): "רשות מקומית מיוחדת תדאג לרישום שעבוד על ההכנסות ממים וביוב בחשבון המיוחד לטובת ספק המים". יש לי קושי עם הסעיף הזה מבחינה עקרונית, כאשר בחקיקה אנחנו מאפשרים לעירייה – אנחנו לא יודעים בדיוק מה הוא המבנה המשפטי הזה. אנחנו יודעים שהבנקים עשו את זה מול העיריות.

מל פולישוק-בלוך:

	אני גם לא מבינה מה ההבדל בין זה לבין אי-עיקול שהחרגנו אותו. זה בעצם הצד השני של המטבע.

אתי בנדלר:

	צריך לקרוא את הרישה לפסקה (2) בזהירות רבה מאוד. הם אומרים: "ההכנסות לא יהיו ניתנות לעיקול ולשעבוד אלא בתנאים אלה". 

נגה רובינשטיין:

	אני מבקשת שפסקת משנה (2)(א) תרד ותעמוד האפשרות ששעבודים קודמים עומדים בתוקפם, ולא יוטלו שעבודים חדשים. האפשרות הזאת יכולה לעמוד אבל לא האפשרות שהעירייה מטילה שעבוד על הכנסות עתידיות. 

היו"ר שלום שמחון:

	זה אפשרי?

רונית תושיה:

	אמרנו שאנחנו לא יודעים לנסח את זה אחרת. 

דוד עמר:

	עוד לא הגענו לנושאים החשובים. 

היו"ר שלום שמחון:

	אני אגיע לנושאים החשובים אבל חכה בסבלנות שאני אגמור את הנושאים הלא חשובים. 

רונית תושיה:

	ההגנה ל"מקורות", לא רצינו לתת לה מעמד של הגנה לפי חוק אלא רצינו עדיין לחזור למנגנון החוזי של שעבודים.

היו"ר שלום שמחון:

	מה את אומרת על הצעתה של גברת נגה רובינשטיין? שאת לא רוצה לרדת מפסקת משנה    (2)(א) הזאת?

רונית תושיה:

	אני חושבת שלא צריך לרדת מזה. 

היו"ר שלום שמחון:

	אנחנו לא מורידים את פסקת משנה (2)(א). נראה בהתאם לניסוח שיסוכם בסופו של דבר. 

נגה רובינשטיין:

	מה זה "חוב שאינו מוסדר על-פי חוק זה"?

אתי בנדלר:

	אני לא יודעת. אמרתי שאני לא מבינה הרבה מהניסוחים הכתובים כאן. 

רונית תושיה:

	הכוונה בסעיף זה שהוא לא בגין הכנסות בלבד. 

היו"ר שלום שמחון:

	הסמכנו את היועצות המשפטיות לנסח את זה.

נגה רובינשטיין:

	אבל מה העיקרון?

היו"ר שלום שמחון:

	העיקרון הוא מה שעו"ד רונית תושיה אמרה. 

אתי בנדלר:

	אולי כדאי שהיא תסביר את העיקרון כדי שאני אוכל אחר-כך לנסח. 

רונית תושיה:

	לגבי שעבוד – מה ש"מקורות" מקבלת זה מעמד חוזי ככל נושה, בשעבוד לטובתה. כמו כן היא מקבלת את הזכות לרישום לפי חוק אבל היא לא מקבלת הגנה לפי חוק בגין החובה כלפיה. 

מל פולישוק-בלוך:

	אבל אם יש כבר שעבוד קודם, איך הם נכנסים באמצע? אם יש כבר שעבוד הוא גובר על השעבוד שעכשיו רושמים אותו?

אתי בנדלר:

	כן, בוודאי. הם אומרים "היה קיים בעל שעבוד כאמור, יירשם שעבוד בדרגה פחותה לטובת ספק המים". זאת אומרת, השעבודים הקודמים גוברים. זה מה שכתוב כאן.

מל פולישוק-בלוך:

	את יכולה להתגבר על שעבוד קודם?

רונית תושיה:

	ניתן להתגבר עליו מכיוון שזה חשבון חדש והכנסות חדשות, כלומר זה מהיום ואילך. 

נגה רובינשטיין:

	מהיום ואילך ממילא אי-אפשר להטיל שעבודים. 


אתי בנדלר:

	אבל זה חשבון חדש אז לא יתכן שהיה בו שעבוד. 

רונית תושיה:

	לכאורה למי שיש תקבול על הכנסות שוטפות - - - ולמי שאין, לא. 

היו"ר שלום שמחון:

	עו"ד רובינשטיין, למה ההתעקשות? אם נוריד את פסקת משנה (2)(א) מה יקרה?

רונית תושיה:

	אני חושבת שלא צריך להוריד את זה. אני חושבת שזה חורג מהדיון המשפטי. 

היו"ר שלום שמחון:

	אני יכול להוריד את פסקת משנה (2)(א) בלי שאף אחד ייפגע?

קריאה:

	לא.

מל פולישוק-בלוך:

	למה אי אפשר לקבוע שתוך שנה יהיו רק חברות של תאגידי מים?

היו"ר שלום שמחון:

	תהיה פה תוספת. 

מל פולישוק-בלוך:

	אי אפשר ככה תוך שבוע. אנחנו מסבכים את החיים בצורה נוראית. מה הבעיה להקים תוך שבוע תאגידי מים? אני אביא לכם כמה עורכי-דין שרושמים את זה. 

היו"ר שלום שמחון:

	אנחנו נצא להפסקה לפני שנעבור לסעיף 2. בינתיים מנכ"ל משרד הפנים צריך לדבר עם מנכ"ל משרד ראש הממשלה.

	עד כה סיכמנו את סעיף קטן (ג) פסקאות (1) ו-(2). 

 	אני רוצה לקרוא לפרוטוקול מה יהיו העקרונות להסכם למניעת ניתוקי מים, שהם משלימים לחוק. 

	"עקרונות ההסכם המשלים להצעת החוק למניעת ניתוקי מים במדינת ישראל יהיו כדלהלן:

1.	ההסכם יהיה בתוקף ל-3 שנים או עד להקמת תאגידי מים וביוב, המוקדם מביניהם."


רונן וולפמן:

	לדעתי אין סיבה להגביל את זה בשלוש שנים. אם תאגידים יקומו אחרי זה אז אותו עיקרון ימשיך לעבוד.

היו"ר שלום שמחון:

	אנחנו נאמר: "ההסכם הוא עד להקמת תאגידי מים וביוב". נקודה. 

"2.	רשות מקומית שנכנסה לתחולת החוק תתן לספק המים הרשאה בלתי חוזרת להציג לבנקים חיובים לפיהם יחויב חשבון המים בגין אספקה שוטפת של מים על-ידי ספק המים או דרך תשלום חלופית, היה ותסוכם בין ספק המים לבין הרשות המקומית. התשלום לספק המים יהיה בעדיפות אלא אם הבנק יעמיד לפרעון מיידי אשראים או יממש את השעבוד שלטובתו.

3.	הבנק יאשר לספק המים שעבוד בדרגה שנייה על תקבולי גביית המים והרשאה לחיוב חשבון המים לספק המים.

4.	מימוש השעבוד השני שלטובת ספק המים יהא בכפוף להסכמת הבנקים בכתב ומראש.

5.	הרשות המקומית תורה לבנקים בהוראה בלתי חוזרת להעביר כל יתרת זכות מחשבון המים והביוב לחשבונות השוטפים מיד לאחר התשלום לספק המים."

 	"6.	ההסכם יהא בתוקף אך ורק אם תיקוני החקיקה יבוצעו ברוח נספח א'." – זה כמובן מה שאנחנו עושים כרגע ולכן אני לא קורא כעת את סעיף 6. 

	כעת אנחנו נצא להפסקה כדי שמר גדעון בר-לב יוכל לדבר עם מר אילן כהן על סעיף 2. 

גדעון סער:

	לא רק על זה אלא יש כאן גם בעיות נוספות. 

היו"ר שלום שמחון:

	בהפסקה נדבר עליהן. אנחנו עושים הפסקה של רבע שעה. הישיבה תתחדש ב-12:20. 

טל נד"ב:

	מה שמסוכם כאן לא תואם את ההבנות ואת ההסכמות שהיו אתנו, חד-משמעית. 

היו"ר שלום שמחון:

	אני קראתי את הניירות האלה, קיבלתי אותם ממר צבי חלמיש. לא המצאתי אותם.

טל נד"ב:

	זה לא תואם את מה שסיכמו אתנו ולכן אנחנו לא יכולים להיות מחויבים למה שדיברנו עם האוצר. 

היו"ר שלום שמחון:

	אני רוצה להזכיר לך שאתם מחויבים לחוק במדינת ישראל.

טל נד"ב:

	אדוני היושב-ראש, לחוק אנחנו מחויבים בוודאי אבל אני רק אומר, הציגו בהתחלה כאילו זה בא בהבנה אתנו. מה שהוצג כאן לפני רגע חורג מההסכמות בינינו.

גדעון סער:

	אם אתה אומר שזה לא מקובל עליכם אז נלך לחוק המקורי. סלח לי, אתה לא יכול להביא אותנו למצב כזה בישיבה השישית. 

	(הישיבה נפסקה ב-12:10 ונתחדשה ב-12:30)

היו"ר שלום שמחון:

	אני מבקש להמשיך את הישיבה. 

	סעיף 2

	"אחרי סעיף 6 לחוק יבוא:

	סעיף 6א 
	
"(א)	בתום שש שנים מיום תחילתו של חוק זה, לא תפעיל רשות מקומית את משק המים או את משק הביוב שבתחומה בעצמה אלא באמצעות חברה שתוקם לפי הוראות חוק זה. 

(ב)	שר הפנים, בהסכמת שר האוצר ובאישור ועדת הכלכלה של הכנסת, יהיו רשאים להחריג רשויות על-פי קריטריונים שייקבעו בתקנות".

אתי בנדלר:

	לפני שאנחנו עוברים לסעיף קטן (ב), אני חושבת שגם החלק הראשון איננו מושלם. אני רוצה להבין אם אנחנו גמרנו את כל הסעיפים האחרים. אם אנחנו עוברים לסעיף 6, אני מציעה נוסח אחר לסעיף 6א, האומר כדלקמן:

	מדובר כאן על "איסור הפעלה עצמית של משק המים והביוב"

"(א)	רשות מקומית לא תפעיל בעצמה את משק המים או את משק הביוב שבתחומה החל מתום שש שנים מיום תחילתו של חוק זה, אלא באמצעות חברה."

שלמה דולברג:

	החוק מדבר על פעילות חיונית שהיא גם מים וגם ביוב. אז צריך לומר "לא תפעיל את משק המים והביוב".

אתי בנדלר:

	בסדר. 

"(ב)	לא הוקמה חברה עד תום שש השנים האמורות, יחולו הוראות סעיף 6(ב) עד (ז) בשינויים אלה:"

	סעיף 6 לחוק העיקרי דן במקרה שבו החליטו השרים מתוקף סמכותם, החל מתום 3 שנים ממועד תחילת החוק, לחייב רשות מקומית לפעול באמצעות חברה. ואז החוק, באמצעות הסעיפים הקטנים שלו בסעיף 6, קובע מה יהיו ההסדרים, איך מביאים רשות מקומית ששרים מחילים עליה את ההוראה הזאת להקים חברה. גם כאן, אם הצעת החוק הזאת קובעת "החל מתום 6 שנים היא חייבת לפעול באמצעות חברה" – צריכים לקבוע מה הם ההסדרים המשלימים. ניסיתי לעשות התאמות ובדקתי אילו מהסעיפים הקטנים באותו סעיף – שאני לא מציעה עכשיו להתחיל לקרוא – אילו מההוראות יחולו על העניין הזה. יש לי כאן הצעה, למשל:

"(ב)	לא הוקמה חברה עד תום שש השנים האמורות, יחולו הוראות סעיף 6(ב) עד (ז) בשינויים אלה:

(1)	בסעיף קטן (ב), במקום הרישה "עד שישה חודשים" יבוא "הרשות המקומית תגיש לממונה את הצעתה להקמת חברה בתוך שישה חודשים מתום שש השנים מיום תחילתו של חוק זה;"

אמיר לוי:

	אבל זה לא בתוך 6 שנים. בתוך 6 שנים היא צריכה להיות כבר תאגיד. היא חייבת לעשות הכול קודם לכן.

שלמה דולברג:

	אבל אם היא לא השלימה את ההליכים אז החוק אומר - - - 

אתי בנדלר:

	ומה אם היא לא ביצעה? בסעיף קטן (א) המוצע כאן נאמר כי בתום 6 שנים היא לא תספק בעצמה את שירותי המים והביוב – "היא לא תפעיל את משק המים והביוב שבתחומה אלא באמצעות חברה".  אם היא לא עשתה את זה, מה יקרה?

אמיר לוי:

	הסעיף הזה לא סותר את הסעיף הקודם, הקובע ששר הפנים, בהסכמת שר האוצר ובאישור ועדת הכלכלה של הכנסת רשאים לחייב. בשביל להגיע לכך שבתום 6 השנים הללו כולם יהיו תאגידי מים, אני מניח ששר הפנים יקבע תהליך, שב-2005 גומרות הרשויות האלה והאלה וכן הלאה. בעצם יהיה תהליך מסודר.

אתי בנדלר:

	השרים יכולים לעשות שימוש בסמכותם לפי סעיף 6. השאלה היא מה יקרה אם הם לא עשו שימוש כזה. אתה אומר שאחרי 6 שנים חייבים להקים חברה. ומה אם לא הקימו חברה?

אמיר לוי:

	קודם כול, עד שמגיעים ל-6 שנים - - - 

היו"ר שלום שמחון:

	בואו נשמע את ההצעה של עו"ד אתי בנדלר עד הסוף.

אמיר לוי:

	יכול להיות שזה פשוט יותר. עד ה-6 שנים – זה על-פי אותם סעיפים שקראת. שר הפנים יאמר לרשות מקומית: כדי שתעמדי בתנאי הזה של 6 שנים את צריכה להקים חברה ב-2005. אם היא לא עמדה, יש את סעיפי הסנקציות הקיימים. 


אתי בנדלר:

	זה לא סעיפי סנקציות. זה סעיפים אופרטיביים שאומרים אילו צעדים אפשר לנקוט כדי להביא להקמת החברה. 

אמיר לוי:

	למה לא להחיל החל מתום 6 השנים סעיף הקובע: אותם סעיפים + סנקציה כספית כלשהי? 

אתי בנדלר:

	זה מה שאני מציעה, רק בלי הסנקציה הכספית. עוד לא הגעתי לזה. אני קוראת שוב. החלק הראשון של הסעיף יאמר ש"רשות מקומית לא תפעיל בעצמה את משק המים והביוב שבתחומה החל בתום שש שנים מיום תחילתו של חוק זה אלא באמצעות חברה". זה מה שאתם הצעתם.

"(ב)	לא הוקמה חברה עד תום שש השנים האמורות, יחולו הוראות סעיף 6(ב) עד (ז) בשינויים אלה:"

	כאן אני הצעתי מנגנון כלשהו.

גדעון בר-לב:

	לגבי המנגנון למקרה שלא הקימה, אנחנו אומרים שהיא לא חייבת להקים אם שר האוצר - - - 

היו"ר שלום שמחון:

	פרט למה שגברת אתי בנדלר ניסחה אנחנו מוסיפים סעיף נוסף, סעיף קטן (ג), הקובע: "על אף האמור לעיל שר הפנים, בהסכמת שר האוצר ובאישור ועדת הכלכלה של הכנסת, יהיה רשאי לפטור רשות מקומית".

גדעון בר-לב:

	"לפטור רשות מקומית מחובת תאגוד המים והביוב".

אמיר לוי:

	אמרנו: "מטעמים מיוחדים". 

גדעון בר-לב:

	זה באישור הן  של שר האוצר והן של שר הפנים. אתה לא סומך על שר האוצר?

אמיר לוי:

	אני סומך על כולם.

גדעון בר-לב:

	אז לא צריך לכתוב "מטעמים מיוחדים". אחרת תצטרך אחר-כך להגדיר את הטעמים. עזוב. "שר הפנים בהסכמת שר האוצר ובאישור ועדת הכלכלה של הכנסת". 


אתי בנדלר:

	אני רוצה לקרוא אילו שינויים אני מציעה כאן.

"(1)	בסעיף קטן (ב), במקום הרישה "עד שישה חודשים" יבוא "הרשות המקומית תגיש לממונה את הצעתה להקמת חברה בתוך שישה חודשים מתום שש השנים מיום תחילתו של חוק זה;"

(2)	בסעיף קטן (ו), במקום "רשאים השרים, בצו, באישור ועדת הכלכלה של הכנסת, להורות" יבוא "יורו השרים";

(3)	בסעיף קטן (ז), המילים "כאמור בסעיף קטן (ו) יימחקו."

	אלה שינויים שמתחייבים מכל התהליך הזה.

	אם יוצע כאן עיצום כספי אז הוא יוכנס. אני לא הצעתי עיצום כספי. 

שלמה דולברג:

	גם על סעיף קטן (ו) צריך לחול כל העניין של התאגיד האזורי. סעיף קטן (ו) מדבר על דרישה של השרים, באישור ועדת הכלכלה של הכנסת, לעשות תאגיד אזורי. 

אתי בנדלר:

	כל מה שאמרתי בסעיף קטן (ו) הוא "יורו השרים". במקום "רשאים השרים, בצו, באישור ועדת הכלכלה של הכנסת, להורות" יבוא "יורו השרים". 

גדעון בר-לב:

	בסדר, מקובל. 

היו"ר שלום שמחון:

	צריך כאן עיצום כספי?


נגה רובינשטיין:

	לעיצום כספי יש השלכות פליליות.

היו"ר שלום שמחון:

	אני לא הולך בכיוון הפלילי. אני רוצה לקבוע ששר הפנים לא יעביר מענקים לטובת מים וביוב לאותה רשות עד שהיא לא תקים תאגיד.

גדעון בר-לב:

	אין מענקים לטובת מים וביוב. 

אמיר לוי:

	יש מענקים אחרים שהרשויות המקומיות מקבלות. אפשר לקבוע ששר הפנים, באישור שר האוצר, יכול לנקוט בהליכים, לרבות אי העברת מענקים לפי כל דין, אם רשות לא הקימה תאגיד כפי שהוא חייב אותה. 

גדעון בר-לב:

	בחוק הרגיל, בצו העיריות והמועצות המקומיות, יש סמכויות לשר הפנים, יש שם 10 סעיפים לפיהם רשאי שר הפנים, אם ראה שרשות מקומית לא מתנהלת על-פי הדין, להורות לה לעשות דברים אלה או אחרים. לא צריך לכתוב את זה עוד פעם.

נגה רובינשטיין:

	יש צורך לקשור בין הסנקציה לבין המעשה שנעשה. הסמכות שניתנת כאן להטיל סנקציה ולא להעביר כסף מכל מקור שהוא בגלל שהיא לא הקימה תאגיד מים וביוב, לי זה נראה בעייתי מבחינה משפטית. 

היו"ר שלום שמחון:

	אז לא יהיו סנקציות.

אמיר לוי:

	ההערה השנייה היתה לגבי סיבות, למה להחריג. אמרנו ששר הפנים באישור שר האוצר וועדת הכלכלה רשאים - - - 

היו"ר שלום שמחון:

	אמרת "מטעמים מיוחדים".

אמיר לוי:

	זה מה שאני רוצה. 

גדעון בר-לב:

	אז נכתוב מה הם הטעמים המיוחדים?

אמיר לוי:

	אם מצאו שלא היה ניתן להקים תאגיד אז זה לא סביר.

נגה רובינשטיין:

	במילא אתה חייב לקבוע טעמים.

גדעון בר-לב:

	אני אקבע כשנגיע לזה. למה לקבוע עכשיו טעמים מיוחדים? "מסיבות שיירשמו".

אמיר לוי:

	"מטעמים מיוחדים", והשרים יקבעו מה הטעמים.


אתי בנדלר:

	אני אציע נוסח. "שר הפנים, בהסכמת שר האוצר ובאישור ועדת הכלכלה של הכנסת, יהיה רשאי לפטור רשות מקומית מהוראות סעיף קטן (א) אם נוכח כי קיימים טעמים מיוחדים לעשות כן". 

גדעון בר-לב:

	בסדר. 

	מכיוון שאנחנו צריכים ללכת, אולי נוכל עכשיו לדון על האחוזים?

היו"ר שלום שמחון:

	לא. אני מבקש לאשר את סעיף 2 במתכונת כפי שהוקראה על-ידי היועצת המשפטית לוועדה. 

הצבעה

בעד סעיף 2, כפי שהוקרא – רוב
נגד – אין
סעיף 2 נתקבל.

היו"ר שלום שמחון:

	עכשיו אנחנו עוברים לתיקון קטן שעו"ד נגה רובינשטיין הציעה, בהסכמה עם החשב הכללי, לפסקה 152א(ג)(2), פסקאות משנה (א) ו-(ב). את מציעה להוריד את (א) ולשנות את (ב).

נגה רובינשטיין:

	בפסקת משנה (ב) של פסקה (2), הרישה עד "ואולם" – תימחק, ויווסף המשפט "הכספים שבחשבון הנפרד לא יהיו ניתנים לשעבוד או לעיקול".

	היום כתוב ברישה של פסקה (2) שההכנסות לא יהיו ניתנות לשעבוד או להמחאה או לעיקול. יש שני חריגים: 1) שעבודים שהיו קיימים עד היום; 2) שעבוד לטובת ספק המים הרלוונטי.

	אני מציעה להותיר את ההסדר הכללי, שלא ניתן יהיה להטיל שעבוד או עיקול על החשבון הזה - -  

אתי בנדלר:

	בהתאם למה שהוצע בנוסח שפוצל.

נגה רובינשטיין:

	- - אולם שעבודים קודמים שהוטלו קודם לכן ימשיכו לעמוד בתוקפם. ולהשמיט את ההסדר לפיו - - - 

אתי בנדלר:

	אגב, למה מדובר על ההכנסות ולא על סך כל הכספים שבחשבון?


רונית תושיה:

	אנחנו הצענו את זה וזה פותר את הבעיה המשפטית. גברת נגה רובינשטיין אמרה שהיא תשקול את זה. 

אתי בנדלר:

	אומר לך מדוע אני רוצה לומר "את סך כל הכספים". מה, אנחנו  נתחיל לחשב שם אם יש הכנסה? אם הבנק נתן שיעור כלשהו של ריבית אז את זה כן ניתן יהיה לעקל ואת התקבולים לא? צריך לומר: "כספים בחשבון לא יעוקלו". אם את אומרת שבחשבון זה יופקד אך ורק מה שהעירייה גובה עבור דמי מים ואגרות ביוב אז יש לומר: "הכספים שבחשבון".

רונית תושיה:

	ואז גם אפשר להביא בחשבון שעבוד קבוע על "מקורות".

אתי בנדלר:

	"הכספים שבחשבון הנפרד לא יהיו ניתנים לעיקול, לשעבוד או להמחאה".

נגה רובינשטיין:

	"(2) הכספים שבחשבון הנפרד לא יהיו ניתנים לשעבוד או לעיקול או להמחאה, ואולם אין בהוראות סעיף קטן זה כדי לפגוע בזכותו של בעל שעבוד קודם אחר". זה הנוסח שהוגש על-ידי האוצר.

רונן וולפמן:

	איפה הסעיף שנותן עדיפות לספק?

רונית תושיה:

	אפשר לחזור גם לנוסח ההצעה של האוצר, שספק המים יקבל עדיין שעבוד שני.

רונן וולפמן:

	מחקנו את כל מהות העדיפוּת. 

נגה רובינשטיין:

	איזו עדיפות? אני אומרת: מהיום והלאה. השעבודים שהיו קיימים עד היום לפי הסעיף הזה קיימים בכל מקרה. מהיום והלאה לא ניתן יהיה להפסיק לתת שירותים.

צבי חלמיש:

	העדיפות לא רשומה כאן. 

נגה רובינשטיין:

	אם נשאר כסף אחרי שהבנקים יחליטו, או לא יחליטו, לממש את השעבוד שלהם, הכסף הולך לספק המים כי זה מה שעירייה יכולה לעשות עם החשבון המיוחד. 


רונן וולפמן:

	זה לא מה שסוכם עם הבנקים. חשבתי שלנוסח שגברת נגה רובינשטיין קראה עכשיו יהיה המשך. הוא השמיט את המהות הבסיסית של ההסכמה הקיימת בטיוטה שקראת קודם, שמדברת על כך שהתשלומים המגיעים לאותו חשבון משמשים קודם כול את ספק המים בעדיפות על כל תשלום אחר, אפילו התשלום שמיועד לכסות את התשלום השוטף לבנקים. צריכה להיות איזו הנחיה, איזה חיבור בחוק, צריכה להיות איזו הפניה. 

אתי בנדלר:

	שישלימו את זה בהסכם. 

צבי חלמיש:

	יש לי פתרון. בפסקה (ג)(1) יהיה כתוב "יופקדו בחשבון בנק נפרד המיועד אך ורק לתשלום חובותיה".

אתי בנדלר:

	אנחנו כבר לא בנוסח הזה. אנחנו כבר בנוסח אחר לגמרי. בפסקה (1) חזרנו לנוסח שהיה בוועדה בעבר.

צבי חלמיש:

	רק לגבי ההגדרה. אנחנו לא מבטלים את פסקה (ג)(1). את פסקה (ג)(1) אנחנו צריכים להשאיר.

נגה רובינשטיין:

	מה שיופקד בחשבון הבנק הנפרד מיועד רק ל - - - 

צבי חלמיש:

	בפסקה (ג)(1): "יופקדו בחשבון בנק נפרד המיועד אך ורק לתשלום חובותיה השוטפים לספק המים, והיתרה תועבר לחשבון השוטף של הרשות המקומית". 

רונית תושיה:

	זה לא מה שהגשנו. 

צבי חלמיש:

	אני יודע. מר רונן וולפמן, מעבירים לך את זה כאילו בלי שעבוד. 

רונית תושיה:

	- - - 

רונן וולפמן:

	יש כאן הרבה נוסחים ואני לא מבין על איזה  מהם מדברים. 


צבי חלמיש:

	בפסקה (ג)(1) אנחנו כותבים: "יופקדו בחשבון בנק נפרד המיועד לתשלום חובותיה השוטפים לספק המים, והיתרה תועבר לחשבון השוטף", ובפסקה (ג)(2) אנחנו נכתוב את מה שגברת נגה רובינשטיין אמרה. 

דוד עמר:

	הסעיף הזה לא מקובל עליי בכלל. אז ניתן הכול ל"מקורות" והם ינהלו את העיר. 

נגה רובינשטיין:

	זה לא יכול להיות "חובותיה השוטפים לספק המים" כי כוללים בתוכם הוצאות נוספות. 

צבי חלמיש:

	כי רק מספק המים אני דורש שלא להפסיק את מתן השירות. 

אמיר לוי:

	זה לא רק "מקורות". זה המים והביוב. 

דוד עמר:

	מה אם תהיה גבייה של 50%? אז "מקורות" תיקח את כל הכסף והיתר ימותו?

היו"ר שלום שמחון:

	היא תיקח רק את שלה.

דוד עמר:

	זה מה שאני שואל, מה זה "שלה". אם היתה גבייה של 100% לא היתה בעיה אבל אם יש רק 50% גבייה אז צריך לשלם לפי אחוזים. אם גבינו 50% – לשלם 50% מהחשבון. הכול צריך להיות יחסי. אם זה לא יחסי אז לא עשינו שום דבר. 

רונן וולפמן:

	אני רוצה להציע משהו, להתערב קצת בצד המשפטי. 

	יש את סעיף קטן (א) שדיברנו עליו קודם, על התנאים מתי נכנסים להגדרה "רשות מקומית מיוחדת" – 17.5% ו-60%.

	בסעיף קטן 151א(ב), למען הנוחות, כדי לא לפתוח את הסעיף החדש אני מציע להיצמד לנוסח שאושר בוועדה בעבר ולתקן אותו. צריך למחוק את הנושא של שירותי ביוב לאור הסיכום שהיה לך קודם. צריך להוסיף סעיף, כדי להגן על הדרישה של המערכת הבנקאית, שיאמר: "אין באמור כדי לגרוע מזכותם של בעלי שעבודים קיימים בחשבון הנפרד", או משהו בנוסח כזה.  אני מדבר על סעיף קטן (ב) של החוק המקורי. 

אתי בנדלר:

	סעיף קטן (א) תוקן קודם. עכשיו אתה עובר לסעיף קטן (ב).


רונן וולפמן:

	אני רוצה לנסות לתקן את סעיף קטן (ב) במקום לפתוח אותו לגמרי, בנוסח שיהיה מתואם ומוסכם גם על המערכת הבנקאית, שימנע את אותה תוספת של שעבוד. זה יפתור את הבעיה. אני מציע לומר "הרשות המקומית לא תעשה שימוש בכספים המופקדים בחשבון הנפרד לכל מטרה שהיא" - -  

אתי בנדלר:

	- - "שאינה קשורה לניהול משק המים ומשק הביוב שבתחומיה".

רונן וולפמן:

	לא. "הרשות המקומית לא תעשה שימוש בכספים המופקדים בחשבון הנפרד אלא לצורך תשלום" – מה שמר צבי חלמיש קרא קודם – "חשבונות ספק המים, ובלבד שניתנה הסכמה על כך לבעלי השעבודים הקיימים". 

אתי בנדלר:

	זה לא טוב. אתה יכול להשאיר את סעיף קטן (ב) כפי שאושר ולאשר את סעיף קטן (ג) כפי שאושר, ובסיפה שלו לכתוב, אחרי המילים "הכספים שבחשבון הנפרד לא יהיו ניתנים לשעבוד או לעיקול" - - - 

רונן בהרב:

	סעיף קטן (ב) הוא הבעיה, אי אפשר לחיות עם (ב). אם סעיף קטן (ב) ישאר כמו שהוא אז לא עשינו כלום. 

אתי בנדלר:

	"(ג) הכספים שבחשבון הנפרד לא יהיו ניתנים לשעבוד או לעיקול, במישרין או בעקיפין, אלא באישור שר הפנים; אין בהוראות סעיף זה כדי לפגוע בשעבודים קודמים."

היו"ר שלום שמחון:

	אתה אומר בעצם שיש להתעלם ממה שהוצע. 

צבי חלמיש:

	אני חוזר להצעתי. בסעיף 152א(ג)(1) בנוסח שהוצע: "יופקדו בחשבון בנק נפרד המיועד אך ורק לתשלום החובות השוטפים לספק המים, והיתרה תועבר לחשבון השוטף".

אתי בנדלר:

	הוא מתחיל מכאן, ממשיך לשם ומוסיף יצירה חדשה. הוא אומר: "לרשות מקומית המפעילה בעצמה את שירותי המים והביוב שבתחומיה יהיה חשבון בנק נפרד אשר ישמש רק להפקדת דמי המים והאגרות או התשלומים הקשורים בביוב שהרשות המקומית גובה מצרכניה (להלן – "החשבון המיוחד")." הוא עובר לשם: "החשבון המיוחד יהיה מיועד אך ורק לתשלום חובותיה בגין אספקת מים וניהול משק הביוב". ואז הוא מוסיף עוד משהו. הוא יצר איזה מישמש שאני לא מצליחה להבין. 

טל נד"ב:

	זה גם בלי (א). את לקחת את (א) מההצעה הישנה.

אתי בנדלר:

	כן, זה כבר אושר בישיבה הזאת. 

טל נד"ב:

	על-פי ההצעה של האוצר גם (א) הישן יורד. 

צבי חלמיש:

	תסתכלי על (ג)(1).

דליה טל:

	בואו נוסיף עוד משפט למה שגברת נגה רובינשטיין. היא אמרה: "ואולם אין בהוראות סעיף קטן זה לפגוע בזכותו של בעל שעבוד קודם אחר", ואני מוסיפה "ובהסכמתו ליתן שעבוד שני בדרגה לטובת ספק המים". 

נגה רובינשטיין:

	"אין בזה כדי לפגוע בשעבוד קודם" – אבל אנחנו מתנגדים לתוספת של "בהסכמתו".

דליה טל:

	"ליתן שעבוד שני בדרגה לטובת ספק המים".

רונית תושיה:

	זה הסדר שהתייחסו אליו קודם בהסכם ביניכם לבין "מקורות" אבל בחוק לא ניתן לומר כך.

נגה רובינשטיין:

	אנחנו לא נכניס את המילה "בהסכמה" אל תוך החקיקה. 

דליה טל:

	הורדתי את המילה "בהסכמה". "וכן ליתן שעבוד שני בדרגה לטובת ספק המים". הדבר היחיד שאנחנו רצינו את הסכמתו, שספק המים לא יהיה trigger להפעלת השעבוד שלנו. רצינו שהפעלת השעבוד תהיה רק בהסכמת שני בעלי השעבודים. זה לטובת הרשות המקומית.

היו"ר שלום שמחון:

	אני רוצה להגיד מה מצבנו. מצד אחד יש לנו משהו מקרטע מאוד שדנו בו במשך כל הבוקר, ומצד שני יש לנו את הנוסח הקודם של הצעת החוק. אני מתכוון להביא להצבעה את הנוסחים זה מול זה, את הצעת החוק במתכונת הקודמת כפי שאושרה בישיבה ב-20 ביולי + סעיף 2 שצירפנו היום, כפי שקראה עו"ד אתי בנדלר, שעוסק בהקמה של תאגידי מים וביוב. 

אתי בנדלר:

	פלוס פיצול של סעיף קטן (ג) שבסעיף 151א המוצע. 


היו"ר שלום שמחון:

	אנחנו מדברים בעצם על שלושה דברים.

	1) הצעת החוק במתכונת הקודמת, כפי שאושרה בוועדה ב-20 ביולי.

	2) סעיף 2 (הוספת סעיף 6א), בנושא תאגידי המים והביוב, כפי שקראה עו"ד אתי בנדלר, על שלושת מרכיביו, כולל "אישור של שר הפנים בהסכמת שר האוצר ובאישור ועדת הכלכלה". 

מל פולישוק-בלוך:

	ירד "בהסכמת שר האוצר".

רונן וולפמן:

	לא ירד. 

היו"ר שלום שמחון:

	3) אני רוצה להתלבט יחד אתכם האם ללכת לקראת המערכת הבנקאית ולפצל את סעיף קטן 151א(ג).

אתי בנדלר:

	סעיף 151א(ג) קובע: "הכספים שבחשבון הנפרד לא יהיו ניתנים לשעבוד או לעיקול, במישרין או בעקיפין, אלא באישור שר הפנים."

היו"ר שלום שמחון:

	אני לא מצליח להגיע להבנות אתכם. מצד אחד, יש לנו ברגע זה הצעת חוק סדורה ומסודרת. מצד שני, יש לנו דבר שאני לא מצליח להגיע בו להבנה, ושהבנקים גם אומרים שהם לא מסכימים לו. אם במילא הם לא מסכימים לו, למה אני צריך את הדבר הזה?

צבי חלמיש:

	במקום סעיף קטן (ב), לא משאירים חלק בחוק הישן. אנחנו מוסיפים את פסקה (ג)(1) כמו שאני קראתי, ובמקום פסקה (ג)(2) מכניסים את התיקון של עו"ד נגה רובינשטיין. 

רונית תושיה:

	אז אומר לך "מקורות" שהוא לא מוגן לחלוטין. יש לך בעיה שכל ההכנסות ממים וביוב נכנסות כאן ויוצאות רק לטובת מים וביוב.

צבי חלמיש:

	פסקה (ג)(1) מגינה על "מקורות".

רונית תושיה:

	אבל יש כאן הצעה של הגברת דליה טל ויכול להיות שצריך לשקול אותה בחיוב, שרק לגבי ההפעלה של השעבוד יהיה צורך בהסכמה, זאת אומרת שיירשם שעבוד שני. 


אמיר לוי:

	יש הצעה מגובשת אז למה שלא נצביע עליה?

מל פולישוק-בלוך:

	כי אין הסכמה.

אמיר לוי:

	יש בה בעיה אחת. זה לא נכון שאין הסכמה. 

היו"ר שלום שמחון:

	אי אפשר "לתפור" פה הסכמות בכוח.

אמיר לוי:

	פתרת הכול פרט לסוגייה אחת שאפשר לפתור. אם אתה אומר שאתה נשאר בהצעת החוק הקודמת, בעצם כל הרשות המיוחדת הזאת לא תתקיים. כאילו אתה אומר שכל הרשויות עכשיו יהיו בהסדר הזה. אבל נותרת עדיין הבעיה איך לרשום את השעבוד. 

	אני מציע להשאיר את החלק הראשון, את סעיפים קטנים 152א(א) ו-(ב), זה כל ה-60% וה-17.5%. 

	לגבי סעיף קטן 152א(ג) – להכניס את ההערה של מר צבי חלמיש. בפסקה (2) באותו סעיף קטן, במקום פסקאות משנה (א) ו-(ב) יירשם הסעיף שמר רונן וולפמן הציע, שקראה עו"ד דליה טל מאיגוד הבנקים. וההמשך על תאגידי המים והביוב – כמו שעו"ד אתי בנדלר קראה קודם.

מל פולישוק-בלוך:

	אין סתירה בין חלק מהדברים?

אמיר לוי:

	לא. 

אתי בנדלר:

	בסעיף 152א המוצע – בסעיפים קטנים (א) ו-(ב) יכנסו כל השינויים שהוכנסו בוועדה. כשאתה מגיע לסעיף קטן (ג) - - - 

אמיר לוי:

	פסקה (1) נשארת כמו שהיא, עם התוספת של מר צבי חלמיש. 

אתי בנדלר:

	אבל זה לא מה שסוכם בוועדה. קראנו את זה, ראינו שהנוסח בעייתי. 

צבי חלמיש:

	הוא לא בעייתי. 

לאה ורון:

	כשאתה אומר "התוספת של מר צבי חלמיש" אנחנו לא מבינים למה הכוונה. 

אמיר לוי:

	אדוני היושב-ראש, היו 4 סוגיות לא פתורות, 3 מהן הצלחת לפתור. אני מבקש שתתן לנו 5 דקות הפסקה ונשתדל לפתור את הסוגייה האחרונה. 

היו"ר שלום שמחון:

	אני מוכן לתת לכם 10 דקות אבל אני מבקש שתביאו לנו נוסח.

	ההצבעה תהיה בשעה 13:15. 

	(הישיבה נפסקה ב-13:05 ונתחדשה ב-13:35)

היו"ר שלום שמחון:

	אני מבקש לחדש את הישיבה. חברי הכנסת כבר מכירים אותי, הם יודעים שבסוף אני מגיע לפשרה המתקבלת פה אחד. 

	אני רוצה לפנות לאגף התקציבים ולשאול האם נוכח ההסכמה מקיר אל קיר שאנחנו עומדים להגיע אליה, שתפתור בעיה כאובה ותפסיק את ניתוקי המים במדינת ישראל, האם יש מקום לרוחב-לב מצד אגף התקציבים לתת מימון ולאפשר ל"מקורות" לגבות את החוב שלה מדי חודשיים, על-פי בקשת השלטון המקומי? 

אמיר לוי:

	אני מציע ש"מקורות" יתייחסו לזה שלא במסגרת החוק. אני לא רוצה להיכנס בנעליהם. 

היו"ר שלום שמחון:

	"מקורות" אומרים שלעניין הזה יש עלות, וכך גם אתה אומר.

אמיר לוי:

	אין לי אלא להתייעץ עם מנכ"ל "מקורות". זה בעייתי.

היו"ר שלום שמחון:

	לכם פניתי אל רוחב-לבך.

אמיר לוי:

	כך אתה מכיר אותו, רחב? ...

היו"ר שלום שמחון:

	אני מכיר אותו רחב מאוד. 

	מר רונן וולפמן, שאלתי האם נוכח העובדה שאנחנו מתכנסים להסכמה כלשהי יש אפשרות להיענות לבקשת השלטון המקומי, שהתשלום יהיה אחת לחודשיים. על-פי מקורות בלתי מבוססים – טרם קיבלתי את המכתב, אבל אם הפתרון הזה אכן יומלץ יתווסף לו מכתב על-פיו יש לזה עלות של 15 מיליון שקל בשנה.

רונן וולפמן:

	זה רק עלות הריבית ויש גם את עלות המימון. זה מגדיל לנו ביותר מ-150 מיליון שקל את צרכי המימון. אם כבר, אפשר באיזה חוק שנוגע לבנקים לחייב אותם לתת לנו אשראי אולי, או לחייב את האוצר, אני לא יודע. 

אמיר לוי:

	זה בעייתי.

היו"ר שלום שמחון:

	זה באמת בעייתי, עד כדי כך?

גדעון בר-לב:

	אני מציע לשלוח רואה חשבון שיבדוק את זה.

דוד עמר:

	לרשות המקומית לא יותר קשה?

רונן וולפמן:

	זה לא משנה. אנחנו לא בנק. 

דוד עמר:

	לא אמרתי שאתה בנק. אמרתי שאני גובה אחת לחודשיים ואני רוצה שהתשלום ל"מקורות" יהיה אחת לחודשיים. ל"בזק" אני משלם אחת לחודשיים. מה קרה?

רונן וולפמן:

	אם רוצים לעשות הקבלה אז תהיה כאן שרשרת כי אז גם אני רוצה לשלם לעובדים פעם בחודשיים, לשלם לחברת החשמל פעם בחודשיים, לבנקים – פעם בחודשיים. 

דוד עמר:

	יש רשויות שלא משלמות כבר 10 חודשים.

היו"ר שלום שמחון:

	אל תעשו כאן סימפוזיון. כל מה שביקשתי מאגף התקציבים הוא לבדוק האם יש אפשרות למצוא דרך לממן את הפער שנוצר כדי להיענות לבקשת השלטון המקומי. בסך הכול כולם כאן תורמים – "מקורות" לוקחת על עצמה אחריות כבדה לא לנתק יותר מים, השלטון המקומי נכנס אל תוך סד של חשבון מיוחד, הבנקים ייאלצו "לבלוע צפרדעים גדולות". יש רק שני גורמים שלא תרמו, פרט מלייעץ לוועדת הכלכלה, שזה החשב הכללי ואגף התקציבים. בכסף לא נתתם כלום. 

אמיר לוי:

	אבל הייעוץ הזה היה שווה?

משה גפני:

	אדוני היושב-ראש, אתה יכול להכניס אותנו לעניינים? אתה ניגש להצבעה?

היו"ר שלום שמחון:

	 אני ניגש להצבעה. בינתיים אני מציע שנציג אגף התקציבים יחשוב על כך. 

	חבר הכנסת אליעזר כהן שאל האם בחוק יהיה כתוב שלא מנתקים מים. התשובה היא: בחוק יהיה כתוב שלא מנתקים מים, בהחלט. גברת אתי בנדלר תציג בפנינו את שורת ההסכמות שהגיעו אליהן כדי שנוכל להצביע עליהן לקריאה שנייה ושלישית. 

משה גפני:

	יש תמיכת ממשלה בחוק?

נגה רובינשטיין:

	אין כאן עמדת ממשלה. 

אליעזר כהן:

	חבר הכנסת גדעון סער היה כאן בבוקר במגמה להגיע להחלטת ממשלה משותפת.

היו"ר שלום שמחון:

	חבר הכנסת גדעון סער אמר לי שאני יכול לעשות מה שאני רוצה, גם להצביע על הנוסח הקודם של הצעת החוק. 

אליעזר כהן:

	אם אתה רוצה שזה יהיה באמת בהסכמת הממשלה אז צריך לשאול את השר יוסף לפיד. רק הוא קובע ...

אתי בנדלר:

	בסעיף 152א ייאמר כדלקמן: 

"(א)	בסעיף זה, "רשות מקומית מיוחדת" – רשות מקומית שמתקיימים בה כל אלה:

(1) 	סכום החוב המצטבר של הרשות המקומית לספק המים בשל אספקת המים במשך שלושת החודשים האחרונים, עולה על 60% מהחשבון החודשי הממוצע לאותם חודשים.

(2)	שיעור הגירעון המצטבר של הרשות המקומית מהכנסותיה בתקציב של השנה האחרונה, לפי הדוח הכספי שלה, הוא 17.5% או יותר."

צבי חלמיש:

	יש לנו כאן תיקון בהסכמה – "החוב המצטבר לפחות חודשיים". יש על זה הסכמה. 


גדעון בר-לב:

	החוב המצטבר עולה על חודשיים. 

רונן וולפמן:

	אנחנו נצמדים לעיקרון שדיברנו עליו של ה-60% ו-17.5%. 

היו"ר שלום שמחון:

	אם אין הסכמה אז זה לא מוסכם. 

גדעון בר-לב:

	הרי לא יעלה על הדעת - - - 

היו"ר שלום שמחון:

	מר גדעון בר-לב, נשאיר את זה לסוף. שאלתי אותו אם הוא מסכים. אם הוא לא מסכים – החוק המקורי מדבר על 60%. אני אתן לך לומר את דבריך בסוף. שמתם לב שאנחנו מנסים להגיע להסכמה כללית. 

אתי בנדלר:

"(ב)	שר הפנים, או מי שהוא הסמיך לכך, יוודא קיום התנאים המפורטים בסעיף קטן (א) בתוך שבועיים ממועד פניית ספק המים אליו בבקשה להכריז על רשות מקומית כרשות מקומית מיוחדת; העתק מהבקשה יועבר לרשות המקומית בתוך שבועיים ממועד פניית ספק המים אליו בבקשה להכריז על רשות מקומית כרשות מקומית מיוחדת; העתק מהבקשה יועבר לרשות המקומית.

קבע שר הפנים כי מתקיימים ברשות המקומית התנאים האמורים, יכריז עליה כעל רשות מקומית מיוחדת; לא הגיב השר בתוך שבועיים ממועד הפנייה, תיחשב הרשות המקומית כרשות שהוכרז עליה כרשות מקומית מיוחדת. 

(ג)	לרשות מקומית מיוחדת המפעילה בעצמה את שירותי המים והביוב שבתחומיה, יהיה חשבון בנק נפרד, אשר ישמש רק להפקדת דמי המים והאגרות או התשלומים הקשורים בביוב, שהרשות המקומית גובה מצרכניה (להלן – "החשבון המיוחד");"

רונית תושיה:

	זה "מים וביוב".

אתי בנדלר:

	"יהיה חשבון בנק נפרד, אשר ישמש רק להפקדת דמי המים והאגרות או התשלומים הקשורים בביוב".

גדעון בר-לב:

	היא גובה אגרות מים וביוב ביחד. 

אתי בנדלר:

 	"יהיה חשבון בנק נפרד, אשר ישמש רק להפקדת דמי המים והאגרות או התשלומים הקשורים במים וביוב".

"הכספים בחשבון המיוחד ייועדו לתשלום החשבונות לספק מים בשל אספקת המים;"

דוד עמר:

	"אספקת המים והביוב". 

אתי בנדלר:

	לא, כאן מדובר על המים. 

דוד עמר:

	תיקנו את זה כבר. 

אתי בנדלר:

"נותרו בחשבון המיוחד כספים לאחר תשלום החשבונות האמורים, תועבר היתרה לחשבונותיה האחרים של הרשות המקומית.

כספים שבחשבון המיוחד – לא יהיו ניתנים לעיקול, שעבוד או המחאה, ואולם אין בהוראות סעיף זה כדי לפגוע בשעבודים שנרשמו כדין לפני תחילתו של חוק זה."

	ואז בא סעיף 6א, שעליו דובר ארוכות, על החיוב. 

היו"ר שלום שמחון:

	נציגי הבנקים, האם אתם מסכימים לנוסח המוצע?

טל נד"ב:

	זה חורג ממה שסוכם אתנו. 

היו"ר שלום שמחון:

	יש לי שתי אפשרויות כאן: או לקבל את הנוסח המתוקן, או להצביע על החוק המקורי כפי שהוא. אני יכול ללכת לקראתכם אבל עד לאיזה מרחק אני יכול ללכת? יש כאן עכשיו הצעת פשרה. אני לא "מת" עליה, לא אוהב אותה אבל אני מבין שכדי להגיע להסכמה כוללת, גם שלכם, נוכל להכניס תיקונים משלימים כלשהם לחוק המקורי. אתם צריכים להגיד לי עכשיו האם דעתכם נוחה ממה שהוצע. אמנם לא קיבלתם 100% אבל זה רחוק גם מה-100% שאני חשבתי שנקבל. האם אתם מסכימים לנוסח שהוקרא כאן עכשיו על-ידי עו"ד אתי בנדלר?

טל נד"ב:

	תיכף אני אשמע מחבריי אבל גם ההסדר שסיכמנו עם האוצר היה רחוק מאוד מה-100% שלנו. הוא היה פשרה שלדעתי כולם יכלו לקבל אותה אם היו מבינים אותה לעומק. 

היו"ר שלום שמחון:

	למה אתם מאלצים אותי להצביע על הנוסח המקורי? אני יכול להצביע עליו, זה פשוט יותר. 

טל נד"ב:

	אין לי מה להוסיף מעבר לזה. 

צבי חלמיש:

	אני חושב שהנוסח המקורי הוא הפתרון הכי טוב, ההצעה המקורית שלנו.

היו"ר שלום שמחון:

	על שולחננו עומדים שני נוסחים: הנוסח שהתגבש בהפסקה, שהיית שותף לו; והנוסח המקורי של הצעת החוק שהיה אמור לעלות להצבעה בשבוע שעבר. זה מה שעומד על שולחננו ולא שום דבר אחר. 

אתי בנדלר:

	אני מוכרחה לומר במאמר מוסגר שישבתי עם כל האינטרסנטים בחדר השני וניסיתי פשוט "לרבע את המעגל" או "לעגל את הריבוע", אינני יודעת איך לקרוא לזה, ולספק עד כמה שאפשר את כל הצדדים. ברור שבסוג כזה של פשרה אי אפשר לספק את כולם. זה המיטב שיכלתי לעשות. 

רונן וולפמן:

	אפשר לקרוא שוב את הסעיף האחרון? אולי שינוי של מילה פה ושם יעשה את ההבדל. 

אתי בנדלר:

	כל דבר שאתה תרצה להכניס יפתח את כל הוויכוח מחדש. 

"(ג)	לרשות מקומית מיוחדת המפעילה בעצמה את שירותי המים והביוב שבתחומיה, יהיה חשבון בנק נפרד, אשר ישמש רק להפקדת דמי המים והאגרות או התשלומים הקשורים במים ובביוב, שהרשות המקומית גובה מצרכניה (להלן – "החשבון המיוחד");

	הכספים בחשבון המיוחד ייועדו לתשלום החשבונות לספק מים בשל אספקת המים.

	נותרו בחשבון המיוחד כספים לאחר תשלום החשבונות האמורים, תועבר היתרה לחשבונותיה האחרים של הרשות המקומית."

דוד עמר:

	יש לך עניין להשמיט תמיד את הביוב? עד כה חשבתי שמישהו אחר מנהל את המדינה. עכשיו אני יודע מי מנהל את המדינה. אני רוצה לדעת מדוע את חוזרת כל פעם להשמטת הביוב.

אתי בנדלר:

	אגיד לך מדוע יש לי עניין להשמיט את הביוב. דובר כאן – וכך אני הבנתי את ההחלטה – שהקדימות בתשלומים, שבעצם זה הנושא שהבנקים כל-כך מתנגדים לו, יינתן למים בלבד.

דוד עמר:

	עכשיו לפחות אני יודע שהבנקים מתנגדים. אז שהבנקים ינהלו את המדינה. 

אתי בנדלר:

	זה סלע המחלוקת כבר מזה כמה ישיבות. גם משרד המשפטים טוען שיש בעיה לתת עדיפות רק לסוג אחד של נושים. כיוון שמטרת החוק כולו היא למנוע ניתוקי מים חשבתי שהפשרה היא לתת את הקדימות, למרות עמדת משרד המשפטים - - 

דוד עמר:

	כל הזמן דיברנו על מים וביוב.

אתי בנדלר:

	- - לתת קדימות בתשלומים מהחשבונות האלה רק לצורך אספקת מים כדי שיימנעו מניתוק המים. 

ארז ימיני:

	ביוב זה הבעיה הכי גדולה. זה לא כמו מים שאפשר לנתק. 

דוד עמר:

	מה יקרה אם מחר אני לא אשלם עבור האוטומציה? לא יוציאו את החיוב לאנשים ואז איך אנשים ישלמו? מה יקרה אם אני לא אשלם לחברת החשמל? היא תנתק את החשמל ואז מה אני אעשה עם המים? מה יקרה אם עוד מיליון ואחד דברים שאני לא אוכל לשלם? אם כדי לספק את המים לצרכן אתה זקוק ל- - - . אבל דנו על זה כבר פעם. למה חוזרים על זה עוד פעם? 

היו"ר שלום שמחון:

	בסדר, קיבלתי, אנחנו נאמר "מים וביוב".

אתי בנדלר:

	"את תשלום החשבונות לספק מים ולתשתיות ביוב". 

היו"ר שלום שמחון:

	המערכת הבנקאית, אתם מסכימים? 

יעקב אלטמן:

	לא. דיברנו על התשלומים השוטפים ל"מקורות".

היו"ר שלום שמחון:

	אתם לא מסכימים לכלום? אם זה "תשלומים שוטפים לספק המים" אתם מסכימים? אני יכול לשמוע שאתם מסכימים לתיקון? 

יעקב אלטמן:

	תשלומים שוטפים לספק המים – כן. אבל לא הביוב. 

היו"ר שלום שמחון:

	נציגי הבנקים, אני שואל אתכם שאלה פשוטה מאוד. בהנחה שזה בלי הביוב, אתם מסכימים לתיקון המוצע, כפי שקראה גברת אתי בנדלר?

יעקב אלטמן:

	לא, חסרה המילה "השוטפים".

היו"ר שלום שמחון:

	הבנתי. אז זה יכלול את הביוב. תודה רבה. קלטתי את העניין. אתם במילא הולכים להליכים אחרים. 

טל נד"ב:

	זה לא מדויק. אי אפשר להכניס בחוק הזה את חובות העבר ל"מקורות". לכן הציע החבר מבנק לאומי לומר "התשלומים השוטפים". על זה דובר כל הזמן והיתה הבנה של כולם. 

דליה טל:

	סוכם עם "מקורות" שבשוטף נותנים עדיפות ל"מקורות" ואחר-כך באים הבנקים, ואחר-כך אם רוצים לתת להם שעבוד והגנה מפני נושים אחרים אנחנו בוודאי לא מתנגדים לזה. אבל סוכם שהעדיפות שתינתן ל"מקורות" היא בשוטף בלבד.

רונית תושיה:

	אומרים כאן שגם חובות העבר ייצאו מהחשבון הזה ועדיין אין כאן התייחסות לקדימות ועדיפות. 

טל נד"ב:

	החשבון הזה אחרי ששולמו ממנו השוטף.

היו"ר שלום שמחון:

	אם נוסיף את המילה "השוטפים" זה אומר שאתם מתחייבים שלא לנתק את אספקת המים גם בשל חשבונות עבר?

רונן וולפמן:

	הבעיה שנוצרת כאן, נניח שהחשבון השוטף שולם אבל חשבון קודם לא שולם אז החשבון השוטף לצורך העניין עבר ואין לי דרך לגבות את החשבון האחר ואז צריך להפעיל סנקציות על החשבון האחר. 

אתי בנדלר:

	נכון, אבל לא ניתוק.

רונן וולפמן:

	מה שאמרו הבנקים מוסכם עלינו ברמה העקרונית אבל אני חושב שאי אפשר לתת לו ביטוי בחקיקה. הסכמנו לתת לבנקים עדיפות לגביית השוטף שלהם אחרי השוטף שלנו, ואחרי כן יבואו החובות הישנים שלנו. אבל אני חושב שאי אפשר לתת ביטוי להסדר כזה בחקיקה.

אמיר לוי:

	ממילא צריך להיות הסכם ביניכם לבין הבנקים. 

רונן וולפמן:

	אני מוכן לתת כל מחויבות למערכת הבנקאית, שזה יהיה ההסדר. 

אמיר לוי:

	תכניסו את זה בהסכם ותודיע לפרוטוקול שאלו העקרונות.

היו"ר שלום שמחון:

	אתה מוכן להגיד את זה לפרוטוקול?

רונן וולפמן:

	אמרתי את זה. אני מוכן להוציא את זה בכתב למי שירצה. הבנקים הרי מוטרדים מהחובות השוטפים שלהם. קרי: הוצאות הריבית השוטפות והוצאות הקרן השוטפות. אנחנו הסכמנו, במסגרת ההבנות שלנו עם הבנקים במהלך סוף השבוע שעבר, שאנחנו מקבלים עדיפות לגבי החשבון השוטף והם מקבלים עדיפות אחרינו לגבי התשלום השוטף, ולאחריו באים מבחינתנו החובות שלנו, כי להם אין עניין כבר, ברגע שכיסו את החובות שלהם אין שום בעיה. זאת היתה ההסכמה. אני אומר את ההסכמה הזאת לפרוטוקול. אנחנו נגבש אותה ונגבה אותה עם המערכת הבנקאית גם בהסכם.  

אתי בנדלר:

	אם כך, אפשר להוסיף את המילה "שוטפים" כי אנחנו אומרים שאחרי תשלום החשבונות השוטפים היתרה בלאו הכי תועבר לחשבונות הכלליים.

יעקב אלטמן:

	הוא רוצה עדיפות על זה. 

רונן וולפמן:

	אני רוצה עדיפות לפני שאת מעבירה את זה לחשבון "אחרים" לנושים אחרים, שהחשבון הקודם שלי יבוא מיד לאחר מכן. לכן לא רצינו לכתוב "שוטפים". 

אמיר לוי:

	מר רונן וולפמן רוצה מחויבות לתשלום החשבון הקודם. 

קריאה:

	יש כרגע חוב פתוח של כמה מאות מיליוני שקלים. 

אמיר לוי:

	אם יהיה כתוב "חשבון שוטף" הם לעולם לא ישלמו חובות. 

אבשלום (אבו) וילן:

	אפשר להיכנס כאן לפרדוקס זנון מעניין מאוד. כל הזמן ללכת חודש קדימה וכך לעולם לא לשלם. 

היו"ר שלום שמחון:

	המערכת הבנקאית, אתם מוכנים לומר "מסכים אני"?

דליה טל:

	אנחנו מסכימים להסדר שציין עכשיו מר רונן וולפמן. אנחנו לא הסכמנו לביוב. כן הסכמנו לתת ל"מקורות" עדיפות בשוטף. מוסכם עלינו בדיוק מה שאמר מר רונן וולפמן. הבעיה היא שתוך כדי הדיון כאן הנוסחים שונו. מהנוסח החדש יוצא שיש עדיפות ל"מקורות" גם בחוב השוטף וגם בחובות עבר על פני הבנקים. נכון ש"מקורות" לא רוצה את זה אבל זה מה שמשתמע מהנוסח הנוכחי. לכן ביקשנו להוסיף את המילה "השוטף". זה מבטיח ל"מקורות" את התשלום השוטף, אחר-כך אנחנו באים ואחר-כך הם באים. אנחנו מצהירים לפרוטוקול שאנחנו מסכימים לסדר שפירט מר רונן וולפמן. 

היו"ר שלום שמחון:

	יש שתי הצעות. אחת – בלי "שוטפים" ועם ביוב; והשנייה – להיפך.  אני רוצה להצביע. מי תומך בגרסה בלי "שוטפים" ועם "מים וביוב"?

הצבעה

בעד הגרסה בלי "שוטפים" ועם "מים וביוב" בסעיף 152א(ג) – 2
נגד – אין 
ההצעה נתקבלה.

היו"ר שלום שמחון:

	ההצעה השנייה נפלה במילא כי אין כאן אף אחד אחר.

יעקב אלטמן:

	מה זה "בלי שוטפים"? ש"מקורות" מקבלת את הכול, לא רק את השוטף? אני רוצה להבין את ההחלטה. 

היו"ר שלום שמחון:

	נניח שאני אגיד שאני מתפשר, אז אתם תהיו בעד החוק? תגידו לי רק מה אתם רוצים. אתם לא רוצים להוציא את המילה הזאת מהפה. אני מתאמץ. האלטרנטיבה שלי היא הרבה יותר קלה, אני יכול להצביע על הצעת החוק בנוסח המקורי כפי שהיה אמור לבוא לידי ביטוי בשבוע שעבר. לא כלולים בו שני נושאים: 1) חוק תאגידי מים וביוב – סעיף 2; 2) הגדרה של "רשות מיוחדת". אלה האופציות שעומדות על השולחן. עכשיו אני שואל אתכם מה אתם רוצים. אתם רוצים להסכים לפשרה המוצעת שנמצאת על השולחן או להצביע על הצעת החוק בנוסח הקודם? זה מה שיש לי על השולחן, אין לי משהו אחר. תאמרו לי מה אתם רוצים, בעד מה אתם. 

טל נד"ב:

	כל מה שהחוק הזה נועד לעשות הוא מה שאתה רצית מלכתחילה, להבטיח שלא יהיו ניתוקי מים. כדי להבטיח שלא יהיו ניתוקי מים מספיק ש"מקורות" יובטח על החוב השוטף ושהחוק לא יעסוק בביוב. מה שעכשיו הצבעתם כאן נוגד אפילו את הכוונה המקורית שלך. איך אפשר להסכים לזה?

היו"ר שלום שמחון:

	איך אתה אומר את זה?

טל נד"ב:

	אנחנו מדברים על חשבון המים השוטף ובלי ביוב.

דוד עמר:

	איך יתכן לא להכניס כאן ביוב? 

טל נד"ב:

	מר דוד עמר, בחייך, ובלי חשמל? ובלי הוצאות רווחה?

דוד עמר:

	כאן מדובר על ההוצאות הנדרשות כדי לספק מים. 

טל נד"ב:

	אבל מה שאתה אומר לא נוגע לחוק הזה. 

דוד עמר:

	זה אותו כסף. איך אפשר לא להכניס כאן ביוב? אתה יכול להגיד "בלי בנקים"? אני אגיד "בלי בנקים". אני יכול לחיות בלי בנקים. בינתיים הבנקים חיים על חשבוני. 

היו"ר שלום שמחון:

	אני רוצה לעבור להצבעה.

רונן וולפמן:

	אני מבקש להציע תיקון להצעה של מר צבי חלמיש בעניין הפנייה של משרד הפנים בנושא החובות, ה-60%, מה שעלה קודם. אני מציע נוסח לאותו כלל שמכניס את הרשות המקומית לאותו חוק, להגדיל את ה-60% למספר גבוה מזה, שהוא בעצם מעל 100%. 

 	אני מציע את הנוסח הבא לשני התנאים לכניסה לגדר "רשות מקומית מיוחדת": "סכום החוב המצטבר של הרשות המקומית לספק המים" - - - 

 	עלה חשש שרשות מקומית שמפגרת לצורך העניין רק בשבוע-שבועיים במהלך החודש השוטף בסכום החוב כולו לא עומדת בהגדרה של ה-60%. הצענו נוסח לפיו האפשרות שרשות מקומית תיכנס לתהליך של הכרזה כ"רשות מקומית מיוחדת" יחייב שלפחות חודש שלם או יותר מזה היא לא שילמה את החוב הרלוונטי. 

	הנוסח המוצע הוא כדלקמן: "סכום החוב המצטבר של הרשות המקומית לספק המים עולה על החשבון החודשי הממוצע לשלושת החודשים האחרונים".

אתי בנדלר:

	במקום "60%" – "עולה על  החשבון החודשי הממוצע לאותם חודשים".

גדעון בר-לב:

	בהצעה שלנו זה "חודשיים". 

רונן וולפמן:

	זה לא "לאותם חודשים".

גדעון בר-לב:

	זה "לממוצע". הסכום הממוצע.

היו"ר שלום שמחון:

	"סכום החוב המצטבר של הרשות המקומית לספק המים עולה על החשבון הממוצע לשלושת החודשים האחרונים".

גדעון בר-לב:

	אנחנו מקבלים את הנוסח הזה, פרט לכך שאנחנו מבקשים שזה יהיה פיגור העולה על שני חשבונות ממוצעים ולא רק על חשבון אחד.

רונן וולפמן:

	זה פותר למר דוד עמר את הבעיה. 

אתי בנדלר:

	אני רוצה להסביר מה הבעייתיות.

היו"ר שלום שמחון:

	מר דוד עמר, קיבלת את שלך בדלת האחורית עכשיו.

גדעון בר-לב:

	לא. הוא לא קיבל מכיוון שהוא צריך על הפיגור לשלם ריבית והוא לא רוצה לשלם ריבית. אני לא אמרתי לו לשלם ריבית על פיגור. אני אומר: על פיגור משלמים, ולגבי השיעור – נתמקח. 

היו"ר שלום שמחון:

	מר גדעון בר-לב, אני לא רוצה "לעבוד" עליך, אני רוצה להיות ישר. יש לי אפשרות, או להשאיר את זה כמו שהוא או ללכת לפתרון מוסכם. אתם למעשה תובעים ממני להשאיר את זה בנוסח של ה-60%. המרב שאני יכול לעשות זה ללכת לתיקון שקובע את העניין הזה של שלושת החודשים.

גדעון בר-לב:

	זה בסדר. "תשלום חודשי ממוצע" – מקובל עלי, אבל "שלא יעלה על סכום חוב של שני חודשים ממוצעים". 

אתי בנדלר:

	מר רונן וולפמן, אמרת שלזה אנחנו לא חוזרים. 

רונן וולפמן:

	אני לא מתקן את הסעיף ההוא. שם זה יישאר 60%. אני מדבר על הסעיף שמכניס רשות מקומית אל תוך החוק. 


גדעון בר-לב:

	מנגנון הכניסה – זה בסדר. לזה צריך להוסיף רק "פיגור של שני חודשים".  זה הכול. 

אמיר לוי:

	אתה לא יכול לעשות את זה. - - - 

	בסעיף 114א בנוסח הכחול, למיטב הבנתי בכל מקום שרשום "רשות מקומית" זה צריך להיות "רשות מקומית מיוחדת" כי החוק הזה הרי מכניס לתוקף רק רשויות מיוחדות.

אתי בנדלר:

	אני לא בטוחה. זה קצת שינוי חזית, הייתי אומרת. הנושא של איסור ניתוק אספקת מים, התיקון בחוק המים, את הנושא הזה הוביל חבר הכנסת שמחון בהצעתו. על-פי זה שום רשות מקומית ששילמו לה לפחות 80% מחשבון המים לא תהיה צפויה לניתוק. עכשיו יש הסדר איך מבטיחים את אספקת המים בחוק תאגידי מים וביוב.

נועה יוצר:

	איפה המידתיות?

אתי בנדלר:

	הם לא התנגדו לזה אז מה אתם מתנגדים?

טל נד"ב:

	אני רוצה להגיד פעם נוספת, שלא תהיה אי-הבנה, אם ייאמר בחוק שמדובר בחובות השוטפים ל"מקורות" או לספק המים, ומדובר רק בספקי מים, לא בספקי ביוב – בלית ברירה אנחנו נסכים לעניין הזה. על זה דובר גם קודם עם האוצר. 

היו"ר שלום שמחון:

	מי בעד החוק במתכונתו הנוכחית?

הצבעה

בעד הצעת חוק תאגידי מים וביוב (תיקון מס' 3), התשס"ד-2004, בשינויים שהוכנסו – 2
נגד – אין
נמנעים - 1
הצעת חוק תאגידי מים וביוב (תיקון מס' 3), התשס"ד-2004, נתקבלה.

היו"ר שלום שמחון:

	הצעת החוק נתקבלה. 

 	תהיה רביזיה בעוד 2 דקות. 

	(הישיבה הופסקה למשך 2 דקות)

היו"ר שלום שמחון:

	כולם יודעים על מה הצבעתי. אנחנו מצביעים על הרביזיה; מפצלים את סעיף קטן 151א(ד) במקום 151א(ג); ומצביעים על הכול.

	הודעתי שהנוסח נמסר לגברת אתי בנדלר: "סכום החוב המצטבר של הרשות המקומית לספק המים עולה על החשבון הממוצע לשלושת החודשים האחרונים".

גדעון בר-לב:

	עולה על 120%. 

היו"ר שלום שמחון:

	אנחנו מצביעים על הרביזיה. מי בעד הרביזיה?

הצבעה

בעד הרביזיה – 3
נגד – אין 
הרביזיה נתקבלה.

היו"ר שלום שמחון:

	הרביזיה נתקבלה. 

 	אם כך, אני מעלה להצבעה את פיצול סעיף 151א(ד) במקום  סעיף 151א(ג). מי בעד?

הצבעה

בעד פיצול סעיף קטן 151א(ד) – 3
נגד – אין 
הפיצול של סעיף קטן 151א(ד) נתקבל.


היו"ר שלום שמחון:

	הפיצול של סעיף קטן 151א(ד) נתקבל. 

	אנחנו רוצים להצביע על החוק כולו, כפי שהוא נוסח והובהר כאן. אנחנו מקווים שאנחנו מביאים סוף-סוף את ניתוקי המים בישראל לידי סיום. 

 	אני מבקש מאוד מחברת "מקורות" לגלות הרבה מאוד אחריות ביישום החוק הזה. ההצלחה שלו תלויה בכם. אני רוצה לבקש מאוד מהמערכת הבנקאית, השתדלנו לגלות את הרגישות המקסימלית כדי שאתם לא תלכו למהלכים של עתירות. בסך הכול זה חוק חשוב מאוד לאזרחי ישראל, הם רואים בו ברכה גדולה. לנוכח ההתקפות הגדולות שקיימות במילא על המערכת הבנקאית, אני מציע לכם לשקול בחיוב לקבל את החוק הזה כמו שהוא.

	מי בעד הצעת החוק?

הצבעה

בעד הצעת חוק תאגידי מים וביוב (תיקון), התשס"ד-2004, בתיקונים שהוכנסו – 3
נגד – אין
נמנעים - אין
הצעת חוק תאגידי מים וביוב (תיקון), התשס"ד-2004, נתקבלה.


היו"ר שלום שמחון:

	הצעת חוק תאגידי מים וביוב (תיקון), התשס"ד-2004 נתקבלה ותועבר לקריאה שנייה ושלישית. 

	יירשמו הסתייגויות רק לצורך דיבור.

גדעון בר-לב:

	יש לנו הסכם על 120% במקום 60%. 

שוקי אורן:

	במקום "60%" יהיה "120% בחודש ממוצע".

היו"ר שלום שמחון:

	בסעיף 152א(א) ייאמר: "סכום החוב המצטבר של הרשות המקומית לספק המים עולה על 120% מהחשבון החודשי הממוצע לשלושת החודשים האחרונים".

הצבעה

בעד סעיף 152א(א) כפי שהוקרא – 2
נגד – אין
נמנעים – אין 
סעיף 152א(א) כפי שהוקרא נתקבל.

היו"ר שלום שמחון:

	התיקון התקבל. תודה. 

אתי בנדלר:

	הצעת החוק כוללת את הביוב.

היו"ר שלום שמחון:

	תודה רבה לכם. 


הישיבה ננעלה בשעה 14:15
